qundao/data-zh-poetry huggingface dataset:
挽张之洞联
作者：黄丙煜
朝代：清
体裁：联

识时俊杰首推公，功全社稷、泽被民生，为名相且是名儒，尚论古人，勋业盖欧阳司马；劝学篇章能醒世，身系安危、智周中外，总大纲更持大体，新褒天语，哀思遍四海九洲。
黄陂湖道中
作者：黄业良
朝代：清
体裁：七言绝句

南湖清浅才通纺，一片通明带夕晖。䕌草人归渔艇散，孤蒲相映水禽飞。
初夏环秀庵即事
作者：黄中
朝代：清

农务村村急，幽栖车马稀。野桥驱犊过，山寺荷锄归。绿暗留莺啭，心闲看絮飞。日长人事少，把手话荆扉。
大慧禅塔
作者：黄中
朝代：清

村鸡三唱罢，开户尚茫茫。烟猎黄沙曲，云蹲白石冈。钟声流断壑，山色到初阳。何事东西客，冲寒别故乡。
晚眺
作者：黄中
朝代：清

苍茫来暮景，寂历见春山。细细花频落，深深草自闲。微风生远道，孤月到重关。牧笛横归径，渔歌应水潺。
秋斋夜坐
作者：黄中
朝代：清

竹窗交嫩绿，莲沚卸残红。藜火生虚壁，芸香接上穹。池明鱼吸月，树静鹤呼风。顿觉灵槎近，天孙乞化工。
闻陆既藩柩归吊之
作者：黄中坚
朝代：清

昨得传来信，灵輀返故居。悲深翻作喜，望切转疑虚。一棹风烟外，孤魂忧患馀。生还当此日，欢笑定何如？
题马云逵像
作者：黄中坚
朝代：清

故国苍凉天地秋，谁将肝胆托清流？狂澜已向东南倒，正气偏于草莽留。愤似安民悲刻石，厚同齐相赎孤囚。画工只貌须眉古，一片丹心未易求。
南乡子·村望
作者：黄之柔
朝代：清

恰值暮春天。暖气侵人懒着绵。独倚画楼无任事，花前。捲幔青青草色连。隔岸酒旗偏。半枕垂杨半枕烟。遥望夕阳红处也，桥边。无数行人争渡喧。
百尺楼·明月楼，元时赵氏建，子昂题诗：春风阆苑三千客，明月扬州第一楼
作者：黄之柔
朝代：清

住迹已难成，胜事犹能说。只为王孙两句诗，今古留明月。金斝亦寻常。彩笔真奇绝。如此楼台岂一家，寂寂都灰灭。
菩萨蛮·贺元士侄新婚
作者：黄之柔
朝代：清

香风一夜催云辂。吹下嫦娥饮仙露。宫烛两行新。风流赋洛神。同心私自绾。罗帕含香暖。裙鸟绣双双。箫声引凤凰。
小仓山房题句
作者：黄之纪
朝代：清
体裁：联

到处自开诗世界；无人不拜老神仙。
题郭南浦田舍
作者：黄之芠
朝代：清

幽人高卧稳，长日掩荆扉。一径开空阔，全家住翠微。须眉秋色老，禾黍晚香肥。为我藏尊酒，还来对夕晖。
怀家兄客五狼
作者：黄之裳
朝代：清

飒飒秋风凉，飘飘吹我衣。所思在海隅，惆怅别经时。千里远为客，地僻音信稀。忆尔羁旅单，又恐所愿违。仰视河汉改，君今归未归。
游灵岩
作者：黄之裳
朝代：清

雨后灵岩路，霜枫落马蹄。峰回山寺近，树接野天低。孤塔横云断，层峦割雾齐。坐看江色暮，乱木鸟争栖。
一丛花·虎丘五人墓
作者：黄之隽
朝代：清

春苔覆堞日痕蔫。鸱啸墓门边。雏蓝嫩紫催寒食，晚风里、乳蝶双眠。月底梦回，伤心缇骑，感慨看江烟。两眸酸泪泻如铅。倚石诵遗镌。浇残一盏梨花酒，浸千尺、碧血黄泉。鬼马踏云，群雄夜集，阴火射坟圆。
一丛花·见乞花人
作者：黄之隽
朝代：清

繁英如锦护疏篱。欲折问蛾眉。停梭软语窗纱里。晕红颊、欲出佯迟。挨鬓碍帘，兜裙避蔓，屐浅印香泥。唾花袖底剪刀携。斟酌剪何枝。柔红应手纤纤下，胆鉼内、尽许相宜。花露未乾，高擎频嘱，休使湿罗衣。
一枝春·有为听浴词者嫌近熳亵正之以雅
作者：黄之隽
朝代：清

絮扑东邻，艳阳斜、小浃罗衣香汗。兰汤试否，裍语杜鹃花畔。窗纱闭响，想卸到、画鸾裙裥。知尚怯、一缕微风，逗得玉肌寒浅。移时暗闻水溅。是冰绡三尺，轻匀湿遍。梨花镜里，带雨自怜春软。窥墙未许，肯帘外、侍儿金赚。应怕有、雏燕雕梁，看人未免。
一痕沙·渔船
作者：黄之隽
朝代：清

沙岸涨痕一画。昨夜水消三尺。移过橛头船。蓼花边。背了半蓑烟雨。网唤渔娘同举。客棹指天涯。不如他。
七夕
作者：黄之隽
朝代：清
体裁：七言律诗

相望银河隔浅流，画屏无睡待牵牛。组紃长在佳人手，歌舞疑停织女秋。遥夜定嫌香蔽膝，双鬟慵整玉搔头。月娥未必婵娟子，望月还登乞巧楼。
三姝媚·白鹦鹉
作者：黄之隽
朝代：清

金笼擎小玉。是唐宫遗种，陇山疏族。异样娇妍，正澹妆馀粉，素裳初浴。髻软钗松，偏细剪、葵花一簇。嫩染轻黄，羞学裙腰，旧时妆束。来侍雕阑华屋。便怕冷依香，趁晴偎曝。慧语休誇，记雪衣娘子，佛经曾熟。我是平原，虽赋尽、瑶华谁读。剩取迢遥乡梦，随伊断续。
东风第一枝·赠女士袁寒篁
作者：黄之隽
朝代：清

砑粉笺光，簪花字楷，绿窗咏惯飞絮。向传綵笔徵君，最赏翠闺孝女。冰心兰欬，为唐勒、梅花题句。便费却、子建吟毫，江上和填金缕。曾话向、凤池夜雨。想读遍、苧城春树。故乡老去归来，待拾断纨片羽。采风名媛，厌脂黛、香奁陈语。愿手浣、清露蔷薇，细写谢庭新著。
个侬
作者：黄之隽
朝代：清
体裁：五言律诗

为有倾人色，其如作病何。羞中含薄怒，坐上转横波。范蠡舟偏小，阿娇年未多。肺肠无处说，但恐岁蹉跎。
临江仙·饮友所归路口占
作者：黄之隽
朝代：清

小院黄昏寒意重，客窗谁共衔卮。恰宜招饮话相思。壶倾温酒急，灯剪结花迟。促坐谈深生夜暖，北风何处閒吹。更阑携笑出门时。溪烟行里画，霜月醉边诗。
二郎神·秋夕对月
作者：黄之隽
朝代：清

秋何许。看河影、环将秋住。奈夜静、庭空天路近，对蟾魄、孤飞无侣。汝自天边飘泊惯，底偏向、愁人延伫。又照个、多情蟋蟀，整夜窗前私语。酸楚。都来搅乱，枕边羁绪。且起视、西窗开遍否，放月姊、随风归去。待我眉间愁散后，再打点、閒情玩汝。莫浪把清光，掷向宵来，无人怜处。
五更
作者：黄之隽
朝代：清
体裁：七言律诗

斜月胧胧照半床，熨衣灯火映深房。紫皇玉镜蟾蜍字，秦女金炉兰麝香。解引人情长婉约，笑和娇语太猖狂。春心滴破花边漏，万点荷珠晓气凉。
五綵结同心·咏荷包牡丹
作者：黄之隽
朝代：清

团圆样小，软薄绡娇，对剪淡红双片。贴合浑无缝，想花后、巧度金针绣线。穿丝自向花阴系，未衬到、裙腰温软。缄小口、牢收密束，略放春风吹绽。韶华只容一点。恨安诗太窄、藏香忒浅。挂得轻匀处，也曾惹、带醉杨妃捻扁。倚栏独自无心佩，佩不了、罗囊几串。须满贮、故园春色，寄与天涯人看。
仿雅·其一
作者：黄之隽
朝代：清
体裁：古风

郎来傍门户，郎去摘黄瓜。擎来玉盘里，缠绵成一家。妾心不自信，自后长咨嗟。郎亦坏人心，新人下香车。长眉一如蛾，双鬟黳如鸦。孰知腰胜柳，莫倚颜似花。春风荡妾魂，脉脉惜年华。相思渺无畔，大海亦有涯。
仿雅·其七
作者：黄之隽
朝代：清
体裁：古风

惭愧红妆女，閒艳绝世姿。女颊如桃花，腰身如柳枝。照水空自爱，自嗟还自疑。夫婿轻薄儿，暮窃东邻姬。妖姬安膝前，宛转不相离。讵怜愁思人，深坐嚬蛾眉。形影便相失，时节屡已移。头上何所有，铜钗重欲垂。盘中何所有，唯餐两颗梨。堂下何所有，兰蕊春葳蕤。路边何所有，嘉树郁参差。莺声催泪痕，怅望交涕洟。袅袅一线命，委命安所宜。人生此夫婿，此外复何为。因忆古丈夫，梁鸿安可追。可怜青铜镜，镜奁蟠蛟螭。一日四五照，一照一回悲。擎来问夫婿，妾颜不如谁。
仿雅·其三
作者：黄之隽
朝代：清
体裁：古风

侧见双翠鸟，日日同游栖。嘉树蔼初绿，谁能守空闺。艳色天下重，笑容花底迷。郎食鲤鱼尾，那惜一招携。容妾荐彫胡，金花屑橙齑。问郎还家否，好随郎马蹄。采药不得根，采藕不洗泥。永日谁与度，朝东暮还西。
仿雅·其九
作者：黄之隽
朝代：清
体裁：古风

郎意在浮花，花发青楼道。向为情爱缚，非独颜色好。窗下断肠人，惄焉心如捣。弃置复弃置，展转伤怀抱。昔为连理枝，今成断根草。妾泪终不乾，妾颜不自保。昨日桃花飞，明朝枫树老。
仿雅·其二
作者：黄之隽
朝代：清
体裁：古风

一枝连一枝，折花将遗谁。一朵又一朵，折花不见我。蟢子徒有丝，槟榔自无柯。一鞘无两刃，百虑攒双蛾。有如林中竹，犹疑翡翠宿。有如云中雨，沾红复洒绿。搅妾心肠间，玉枕寐不足。夜裁鸳鸯绮，晓添龙麝香。楼上试春衣，著罢眠洞房。啼痕暗横枕，缘枕沾匡床。纤情不可逃，寸心不可限。三夜频梦君，迎我笑而莞。锦衾那得同，往往若在眼。
仿雅·其五
作者：黄之隽
朝代：清
体裁：古风

白日无定影，一西复一东。青春有定节，昼夜百刻中。念我平生欢，登床抱绮丛。遗我古铜镜，背有双盘龙。为君鉴玄发，光采与我同。玉帐枕犹煖，欢馀情未终。留欢住不住，耿耿夜闺空。请君膝上琴，为弦系君桐。落妾相思泪，湿花枝茸茸。妾作西北枝，安得东南风。老作在家女，但愿腮上红。空床将影宿，还应梦寐通。
仿雅·其八
作者：黄之隽
朝代：清
体裁：古风

雕梁数飞燕，颉颃自相求。春罗双鸳鸯，会自无匹俦。念昔始相遇，与我情绸缪。玉床翠羽帐，绣幕珊瑚钩。接膝犹嫌远，弯蛾不识愁。合成双凤花，花枝荫我头。念郎缘底事，见花却如雠。今朝抛我去，他日为我羞。柔指发哀弹，泠泠哀且柔。何以写此心，泪下不可收。将心托明月，照此谁家楼。将心托流水，但见东波流。人人皆爱春，独自清如秋。风暖烟草绿，夹郎木兰舟。我非蛱蝶儿，不得从之游。
仿雅·其六
作者：黄之隽
朝代：清
体裁：古风

明月留照妾，妾意旧来深。灯光冷于水，洞房思不禁。犹忆画眉时，婉娈来相寻。赠子同心花，报以漆鸣琴。微风送檀麝，馀花缀衣襟。戏蝶香中起，游蜂绕花心。褰衣复理鬓，满髻钗黄金。抽簪复解衣，常与子同衾。前笑倏已故，后会何如今。岁晚双鸳鸯，雄去雌独吟。南窗见月临，西楼送月沉。虫丝不可织，北斗不可斟。
仿雅·其十
作者：黄之隽
朝代：清
体裁：古风

君如天上月，只在侬门前。月圆终有亏，亏月当再圆。我如屋下井，秪在墙东边。听取辘轳音，虽断犹牵连。闻君琴上声，寄声琴上弦。妖姬坐左右，众女安得妍。低鬟认新宠，愿识阳台仙。蛾眉已相向，或可投花钿。娟娟湛露光，袅袅沉水烟。新人不如旧，妾思常悬悬。
仿雅·其十一
作者：黄之隽
朝代：清
体裁：古风

妾遇江南春，青青杨柳陌。莺鸣春草时，东风杏花坼。感时花溅泪，红雨花上滴。忆昔初嫁君，荒娱未央极。翠幄耀明珰，金盘湛琼液。今日欢娱尽，良愿睽枕席。见君常出门，不见入门迹。容华能几时，恨与前欢隔。珠帘画不捲，锦衾夜不襞。枕腻尚残红，颈粉谁怜白。昔是同枝鸟，今作分飞翮。
仿雅·其十三
作者：黄之隽
朝代：清
体裁：古风

谁比秦楼晓，春风狭斜道。少妇石榴裙，满眼颜色好。鸦鬟未成髻，蛾眉用心扫。马上骄豪子，垂鞭踏青草。春色似相怜，娇莺似相恼。莫以衣上尘，而来强萦抱。都缘爱绿珠，不独为罗敷。人当少年嫁，时论自有夫。琼浆岂易挹，欲去良踟蹰。
仿雅·其十二
作者：黄之隽
朝代：清
体裁：古风

莫羡檐前柳，阑珊花落后。莫作云间鸿，飞去海光中。愿为陌上土，草色迷征路。愿为炉中香，几案在我傍。分明三五月，圆缺且不常。璧满蟾又缺，蟾缺月复光。昨夜忽已过，月华殊未央。今夜月分明，树影空过墙。回身向暗卧，金壶漏丁当。心燃一寸火，焚烧九回肠。
仿雅·其十五
作者：黄之隽
朝代：清
体裁：古风

鞶带手中结，娇爱比黄金。娇爱犹未终，作㡳难相寻。君心无定准，一带不结心。不如结心肠，肠有无绳结。知君解不得，此欢无断绝。
仿雅·其十六
作者：黄之隽
朝代：清
体裁：古风

生为并蒂花，双影旦夕同。花开亦花落，无情任西东。当年嫁得君，红粉青镜中。双眸剪秋水，一笑开芙蓉。朝日照绮窗，轻佩垂璁珑。副以水犀梳，悬之直珠栊。洞房三五夕，玉楼十二重。下阶拜新月，步屧随春风。前欢岁月移，一年前事空。思君不可见，教妾若为容。妾似井底桃，君看陌上蓬。何时得成匹，一笑喜相逢。枯树花亦发，花片参差红。旧花如新开，莫向新花丛。
仿雅·其十四
作者：黄之隽
朝代：清
体裁：古风

沧海无浅波，海枯终见底。怀人空泪垂，泪垂啼不止。问君何所思，有美婵娟子。飘飘不可觌，未许琼花比。如能惠一面，捲帘花影里。如能买一笑，粲然启玉齿。弹琴看文君，吹箫偶萧史。不惜鹔鹴裘，闻有鸳鸯绮。岂识闺中情，不及沟中水。徒劳惜衾枕，骄蹇不复理。凤栖桐不愧，拔心草不死。相逢的是稀，相思从此始。泪痕销夜烛，烛与人相似。永夕梦辄同，惆怅知何已。
仿雅·其四
作者：黄之隽
朝代：清
体裁：古风

浪水不可照，照流簪影欹。清波不得戏，娇态自相窥。相思泪如雨，莫滴芙蓉池。妾有芙蓉质，不劳朱粉施。皎洁绮罗艳，照耀婵娟姿。与君为偶匹，昔为君所持。妾有盘龙镜，安钿当妩眉。妾有罗衣裳，茜袖捧琼枝。感君缠绵意，无有断绝时。不意今弃置，笑妾空罗帷。封缄托双鲤，问君何所之。劳思复劳望，既乖欢会期。凭人报消息，传语慎勿遗。不如彼蜂蝶，光彩双葳蕤。
仿风·其一
作者：黄之隽
朝代：清
体裁：古风

天天风前花，翳翳陌上桑。枝枝相纠结，叶叶还相当。郎居南浦边，妾住在横塘。寻思待成匹，徘徊双明珰。此意难自持，忽使在我傍。含情两相向，共此灯烛光。兰肴陈绮席，珠箔闭高堂。何以表坚贞，宝梳金钿筐。何以报珍重，罗袖郁金香。何以肆愉悦，珠被玳瑁床。月微花漠漠，帐煖香扬扬。脸横一尺波，洗却铅粉妆。愿作形与影，丹绮双鸳鸯。
仿风·其七
作者：黄之隽
朝代：清
体裁：古风

斜阳下小楼，红妆楼上歇。雕炉薰紫烟，清镜理云发。周回两三步，香尘动罗袜。纤腰软无力，舞体轻无骨。雪态掌中回，柳叶眉间发。愿君解罗襦，夜凉枕簟滑。灭烛屏风关，一带窗间月。
仿风·其三
作者：黄之隽
朝代：清
体裁：古风

鸟有并翼飞，鸾乃凤之族。洞房掩閒琴，鸾凤调歌曲。秦丝娇未已，欢盼良见属。玉楼妆粉红，远山眉黛绿。闺夕绮窗闭，高堂暧华烛。合弹琵琶筝，夜歌珠断续。锦衾罗熏笼，角枕截寒玉。鸳鸯排宝帐，翡翠雕芳褥。光华溢轩楹，新若手未触。愿言托君怀，尚纵平生欲。素肤若凝脂，香汗沾宝粟。两鸳固无比，双凫不成浴。
仿风·其九
作者：黄之隽
朝代：清
体裁：古风

金碗酒家胡，二八正当垆。开贯泻蚨母，系在红罗襦。纤手自整理，乘兴挈一壶。恃爱如欲进，来往方须臾。劝君金屈卮，披君貂襜褕。施张合欢榻，簸弄明月珠。玉颜艳春彩，艳艳红姿舒。心醉岂因酒，樽前极欢娱。佣保何足愧，空愧学相如。殷勤惜此夜，月照东南隅。
仿风·其二
作者：黄之隽
朝代：清
体裁：古风

隔花闻一笑，花里谁家楼。有女天且丽，下帘弹箜篌。鸾弦娇欲语，春禽自相求。狭室兰麝气，灯烛夜窗幽。冉冉红罗帐，纤纤白玉钩。遗我缃绮被，解我紫绮裘。斜月满轩房，回照下帏羞。素面已云妖，玉质清且柔。同为一夜梦，惆怅使侬愁。
仿风·其五
作者：黄之隽
朝代：清
体裁：古风

郎到官渡头，妾住东湖下。婉娈芙蓉闺，青春犹未嫁。郎来收赤枣，来止妾西家。窥见妾眉宇，爱妾面上花。中门不曾出，窈窕比同车。此时刺绣閒，欢言情不极。手中青铜镜，扫黛开宫额。头上玉燕钗，旖旎光首饰。掌中琥珀钟，促筵交履舄。何以送閒夜，绮席雕象床。何以尽芳朝，綵屏点红妆。饥惬胡麻饭，渴饮琼华浆。晚花狂蛱蝶，曲沼鸣鸳鸯。春风咏采兰，郁烈闻国香。秦楼花发时，临邛行乐处。灼灼红英舒，滴滴玉漏曙。丝缠凤凰足，知郎未得去。
仿风·其八
作者：黄之隽
朝代：清
体裁：古风

青青泽中蒲，两两间鸳鸯。郁郁井上桐，岁岁栖鸾凰。沉沉匣中镜，蛾眉富春光。泠泠花下琴，弹作陌上桑。妾貌非倾国，难得有情郎。感郎双条脱，从此学新妆。赠妾双明珠，同名作夜光。铺设绣红裀，整顿罗衣裳。遂出合欢被，誇娇来洞房。妮妮儿女语，有时吐向床。始知相结密，凡花亦能香。
仿风·其六
作者：黄之隽
朝代：清
体裁：古风

朝来香阁里，日宴始能起。朝来明镜里，自言花相似。细语人不闻，微微启玉齿。解鬟云满梳，露花香旖旎。罗幕生春寒，金壶贮春水。春色柔四肢，春风媚罗绮。珍重此时情，绿窗闻妙旨。多金不足惜，舜华不足恃。箫管识南邻，歌钟盛北里。众女不敢妒，愿以仙人比。
仿风·其十
作者：黄之隽
朝代：清
体裁：古风

游女矜罗袜，交甫怜瑶佩。丽色异人间，汉珠难觅对。年年会水隅，水魄涵轻黛。千艳万艳开，处处花堪爱。采之将寄谁，娉婷何处戴。蛾眉自有主，何幸承盼睐。不得与之游，篱间犬迎吠。迢迢云中月，相思不可裁。灼灼叶中花，春情不可耐。珠楼碧烟里，但愿春长在。
仿风·其十一
作者：黄之隽
朝代：清
体裁：古风

美人何时来，微月东南明。遥知玉窗里，宝瑟有馀声。美人来不来，庭前风露清。出门复映户，踟蹰步前楹。美人久不来，相思纷以盈。更筹屡已唱，一夕凡几更。宿约始乖阻，楼前汉已横。结念罗帏中，夜眠睡不成。一犬隔花吠，倒屣欣逢迎。美人天上落，足踏花影行。便即下阶拜，艰难愧深情。何必红烛娇，妍态随意生。璀璀花落架，由来花性轻。今夕见玉色，鄙嫚不能萌。
仿风·其十三
作者：黄之隽
朝代：清
体裁：古风

蓬壶不可见，巫峡羡先寻。可怜窈窕女，志气在愔愔。聘之碧瑶佩，兼之紫琼琴。殷勤为传语，泠泠如玉音。谓言君戏妾，未必千黄金。牵花怜共蒂，揽草结同心。赠君鸳鸳带，复有鸳鸯衾。奉君缠绵意，结爱务在深。
仿风·其十二
作者：黄之隽
朝代：清
体裁：古风

昔岁梦游春，春来有女郎。黄金扼双腕，偎门匀红妆。羞人映花立，含情双玉珰。粲然顾我笑，问我来何方。徘徊春风前，吹却兰麝香。含笑引素手，罗袖从回翔。小苑花台间，昼阴横半墙。开轩卷绡幕，尊酒坐高堂。帷横双翡翠，树栖两鸳鸯。香摇五明扇，瓯擎五云浆。我有一端绮，五色成文章。持为美人赠，欢喜入心肠。谁家无风月，独我到寝房。夜影寄红烛，自非日月光。殷勤照永夜，悄悄夜正长。灯花助春意，吹上玳瑁床。碧云暗雨来，宛若巫山阳。悠悠春梦馀，觉来疑在侧。枕席芙蓉馨，求之不可得。徒看春草芳，犹带罗裙色。
仿风·其十五
作者：黄之隽
朝代：清
体裁：古风

绮楼何氛氲，娇郎痴若云。密席罗婵娟，不眠常夜分。帐牵翡翠带，扇织鸳鸯纹。大妇裁纨素，中妇缝罗裙。小妇被流黄，花彩鸾凤群。閒来斗百草，媚语娇不闻。
仿风·其十六
作者：黄之隽
朝代：清
体裁：古风

闺夕秉烛游，照心未尝歇。专房莫相妒，越婢脂肉滑。与唱金缕衣，好赠玉条脱。遗落凤皇钗，不著鸦头袜。虚窗度流萤，澹澹花影没。月没教星替，枕上梦随月。一片两片云，酣畅浃肌发。深拥竟无言，皓齿娇微发。无令贱妾羞，感谢情至骨。
仿风·其十四
作者：黄之隽
朝代：清
体裁：古风

亭亭新妆立，被服金鸳鸯。映我青蛾眉，登君白玉堂。翠屏张左右，纱灯霭中央。团团手中扇，娇弄明月光。薄薄身上衣，纤罗对凤皇。开尊好凝睇，一醉同匡床。就枕灭明烛，隙月斜枕旁。妖艳不可数，肢体生异香。
仿风·其四
作者：黄之隽
朝代：清
体裁：古风

好鸟无杂栖，长鱼无损鳞。明月西南楼，中有绮罗人。沉沉帘帏下，窈窕谁相亲。照花前后镜，双影对一身。谁为倾国媒，韶景共芳辰。女巧难自说，瞻望及东邻。前轩粉壁新，后堂罗荐陈。隔帘窥绿齿，卷箔舒红裀。烛随花艳来，楼上不胜春。易求无价宝，所贵心之珍。
佳人·其一
作者：黄之隽
朝代：清
体裁：五言律诗

佳人不可望，侍婢艳倾城。两口遥相语，双蛾如有情。回风还潋潋，临水更盈盈。愿奉罗帷夜，烧香过一生。
佳人·其七
作者：黄之隽
朝代：清
体裁：五言律诗

佳人应误拜，惊似客来时。学凤年犹小，栖娥月未亏。琳琅铺柱础，金缕画门楣。此地如携手，相过人不知。
佳人·其三
作者：黄之隽
朝代：清
体裁：五言律诗

佳人倾北方，花发玉楼香。住处虽同巷，窥时不隐墙。绿鬟深小院，红烛在华堂。窗里风清夜，新琴传凤皇。
佳人·其三十
作者：黄之隽
朝代：清
体裁：五言律诗

佳人敞画楼，花树出墙头。露白凝湘簟，茶新换越瓯。香交珠箔气，风递玉筝秋。绣户时双入，罗鞋起拨毬。
佳人·其三十一
作者：黄之隽
朝代：清
体裁：五言律诗

佳人不忍折，夜合隔帘花。邀我尝春酒，送君吟月华。可怜衣带缓，故遣髻鬟斜。立扫窗前石，明朝出浣纱。
佳人·其三十七
作者：黄之隽
朝代：清
体裁：五言律诗

佳人不再攀，云雨出巫山。濯锦翻红蕊，呵花满翠鬟。自矜娇艳色，遥慰别离颜。好作鸳鸯梦，留欢卜夜閒。
佳人·其三十三
作者：黄之隽
朝代：清
体裁：五言律诗

佳人惜颜色，自觉性情閒。小院回罗绮，垂条拂髻鬟。更深人悄悄，花落水潺潺。为谢红梁燕，微风绣户间。
佳人·其三十九
作者：黄之隽
朝代：清
体裁：五言律诗

佳人金谷返，风月自相寻。玉露交珠网，华灯对锦衾。共倾三昧酒，重款百年心。昔去真无奈，艰难直至今。
佳人·其三十二
作者：黄之隽
朝代：清
体裁：五言律诗

佳人忽有赠，荑嫩手葳蕤。为占娇娆分，偏承顾盼私。巫云多感梦，陇鸟解吟诗。所报何珍重，桃花想一枝。
佳人·其三十五
作者：黄之隽
朝代：清
体裁：五言律诗

佳人掩鸾镜，照妾两眉颦。艳极翻含怨，娇多不顾身。烟和魂共远，花与思俱新。为别晨昏久，香奁已染尘。
佳人·其三十八
作者：黄之隽
朝代：清
体裁：五言律诗

佳人祝喜丝，曾许月圆期。自有横陈会，还怜合抱时。凤凰钗一只，豆䓻绣连枝。恍惚琴窗里，轻盈不自持。
佳人·其三十六
作者：黄之隽
朝代：清
体裁：五言律诗

佳人不在此，绿绮为谁弹。已觉良宵永，犹传清漏残。人间春荡荡，花路水漫漫。怅望缄双鲤，私书欲报难。
佳人·其三十四
作者：黄之隽
朝代：清
体裁：五言律诗

佳人竟何处，凉叶坠相思。罗荐谁教近，珠帘只自垂。已迷金谷路，曾赋碧云诗。未肯暌良愿，双蛾忆画时。
佳人·其九
作者：黄之隽
朝代：清
体裁：五言律诗

佳人喜燕来，金缕画屏开。斗草当春径，携琴上旧台。烟轻唯润柳，香重欲熏梅。正是花时节，相逢酒一杯。
佳人·其二
作者：黄之隽
朝代：清
体裁：五言律诗

佳人能画眉，初日半檐时。独立梧桐井，閒吟芍药诗。轻盈疑雪舞，摇曳惹风吹。末敢相邀约，柔情托侍儿。
佳人·其二十
作者：黄之隽
朝代：清
体裁：五言律诗

佳人上客前，环佩俨神仙。灯照楼中雨，花香洞里天。绣衫遮笑靥，玉指弄娇弦。已困连飞盏，移床曲尺眠。
佳人·其二十一
作者：黄之隽
朝代：清
体裁：五言律诗

佳人窅何许，暮色满房栊。故绕池边树，轻随箔外风。乍惊珠缀密，应笑画堂空。梦得成蝴蝶，双飞翠幕中。
佳人·其二十七
作者：黄之隽
朝代：清
体裁：五言律诗

佳人雪藕丝，薄腻力偏羸。盼睐花争姹，徘徊夜转宜。月高罗幕捲，灯暗锦屏欹。奈许今宵度，无言拢鬓时。
佳人·其二十三
作者：黄之隽
朝代：清
体裁：五言律诗

佳人金谷园，华屋艳神仙。清镜鸳鸯匣，香尘玳瑁筵。横琴当月下，乞火到窗前。此际难消遣，闺情软似绵。
佳人·其二十九
作者：黄之隽
朝代：清
体裁：五言律诗

佳人眠洞房，花木拥回廊。曙月当窗满，春风引梦长。瑶簪遗翡翠，罗荐拂鸳鸯。断续巫山雨，荒淫归楚襄。
佳人·其二十二
作者：黄之隽
朝代：清
体裁：五言律诗

佳人启玉齿，谈笑亦何因。欲问今宵乐，应非旧日身。桂花如入手，竹叶况黏唇。妾本怀春女，轻微敢自珍。
佳人·其二十五
作者：黄之隽
朝代：清
体裁：五言律诗

佳人当此夕，三五月华新。珠履荡花湿，银钗缀凤真。卷衣轻鬓懒，灭烛翠眉嚬。月色当窗入，圆于天上轮。
佳人·其二十八
作者：黄之隽
朝代：清
体裁：五言律诗

佳人淡妆罢，乞巧绣琼楼。盘用黄金缕，帘垂白玉钩。情来偏似醉，娇甚却成愁。步转阑干角，珠房折海榴。
佳人·其二十六
作者：黄之隽
朝代：清
体裁：五言律诗

佳人坐临镜，未晓已成妆。翠袖洗朱粉，玉笼熏绣裳。低鬟蝉影动，私语口脂香。昨夜鸳鸯梦，邀欢讵可忘。
佳人·其二十四
作者：黄之隽
朝代：清
体裁：五言律诗

佳人靓晚妆，人意似鸳鸯。玉佩迎初夜，银灯开后堂。酒香熏枕席，花露腻衣裳。掩抑非千态，红裀六尺床。
佳人·其五
作者：黄之隽
朝代：清
体裁：五言律诗

佳人名莫愁，男子见须羞。玉枕双文簟，珠帘百尺楼。欲知情不动，争奈眼相勾。毕竟图斟酌，鸳衾谁并头。
佳人·其八
作者：黄之隽
朝代：清
体裁：五言律诗

佳人持锦字，侍女捧金书。宛转倾罗扇，阑珊走钿车。丹青无不可，长短定何如。的的遥相待，卿家月影初。
佳人·其六
作者：黄之隽
朝代：清
体裁：五言律诗

佳人自城阙，日日踏青来。暮雨徘徊降，新花重叠开。艳疑歌处散，轻似掌中回。芝草为余拾，馀香度酒杯。
佳人·其十
作者：黄之隽
朝代：清
体裁：五言律诗

佳人满近船，云髻凤文钿。素面凝香雪，残妆妒晚莲。灯前频巧笑，花底困横眠。芳杜湘君曲，天生是女仙。
佳人·其十一
作者：黄之隽
朝代：清
体裁：五言律诗

佳人何处归，云雨半罗衣。乍见翻疑梦，相逢的是稀。朱楼高百尺，绿蔓映双扉。认得春风意，娇莺莫预飞。
佳人·其十七
作者：黄之隽
朝代：清
体裁：五言律诗

佳人比香草，名字始风流。花径须深入，蜂声亦暖游。搴衣留我住，送酒为郎羞。梁燕窥春醉，双飞上玉楼。
佳人·其十三
作者：黄之隽
朝代：清
体裁：五言律诗

佳人正回首，落珥不胜娇。内窍均环钏，前丝压翠翘。桂香随窈窕，花雨让飘飖。艳日浓妆影，春酥见欲消。
佳人·其十九
作者：黄之隽
朝代：清
体裁：五言律诗

佳人一壶酒，邂逅款良宵。银榼携桑落，珠钗挂步摇。坐中知密顾，颦里带馀娇。若要添风月，相将学玉萧。
佳人·其十二
作者：黄之隽
朝代：清
体裁：五言律诗

佳人无一言，卷箔出南轩。小障明金凤，芳枝度彩鸳。翻令嫌白日，谁伴过黄昏。寂寞焚香后，梅花扑酒尊。
佳人·其十五
作者：黄之隽
朝代：清
体裁：五言律诗

佳人彩云里，彷佛误非云。隐隐临珠箔，斑斑点翠裙。烛斜初近见，香异自先闻。去作人间雨，巫山秀莫群。
佳人·其十八
作者：黄之隽
朝代：清
体裁：五言律诗

佳人炫绣袿，花月使人迷。夕雨鸣鸳瓦，春风暖翠闺。虽非窦滔妇，莫是阮郎妻。忆事临妆笑，千金呈瓠犀。
佳人·其十六
作者：黄之隽
朝代：清
体裁：五言律诗

佳人蹀骏马，送影舞衫前。拣匠装银镫，招人举玉鞭。眉欺杨柳叶，鬓湿杏花烟。本为风流出，飘飏兴欲仙。
佳人·其十四
作者：黄之隽
朝代：清
体裁：五言律诗

佳人亦携手，枕簟夜相亲。鬒发成新髻，秾眉笼小唇。粉毫唯画月，烛影已含春。不得多时住，骊驹怕拂晨。
佳人·其四
作者：黄之隽
朝代：清
体裁：五言律诗

佳人南陌上，蝶意切于人。绿摆杨枝嫩，青归柳叶新。时时一回顾，步步怯移身。避日花阴语，重来更几春。
佳人·其四十
作者：黄之隽
朝代：清
体裁：五言律诗

佳人宿妆薄，窥镜淡蛾羞。醉背云屏卧，心期月殿游。别犹多梦寐，生肯不风流。竟日馀香在，红罗结绮楼。
信笔·其一
作者：黄之隽
朝代：清
体裁：五言律诗

拟问阳台事，双蛾几许长。犀株防胆怯，苏合借衣香。动水花连影，听琴月堕光。情人那忍别，宝马跃红鸯。
信笔·其三
作者：黄之隽
朝代：清
体裁：五言律诗

拂匣先临镜，挑鬟出意长。匿窗眉乍曲，彻夜手犹香。珍簟回烦暑，珠帘的晓光。定知留不住，今日嫁文鸯。
信笔·其二
作者：黄之隽
朝代：清
体裁：五言律诗

月满弹琴夜，纤红玉指长。影随帘押转，烟泛被笼香。隐映罗衫薄，偎侵角枕光。自言娇且艳，莫学野鸳鸯。
倒押前韵
作者：黄之隽
朝代：清
体裁：五言排律

越艳谁家女，风光动四邻。鸟喧金谷树，花伴玉楼人。粉汗红绡拭，朱唇素指匀。必投潘岳果，休献楚王珍。惆怅桃源路，徘徊杨柳津。雨台谁属楚，湍水不流秦。倚树疑无力，开帘似有春。递香风细细，逐溜影鳞鳞。试出褰罗幌，无令掩桂轮。寸心宁有负，双黛俨如颦。能助千金笑，方知一玉真。月华偏共映，花态并相亲。翠羽虽成梦，金鸡忽报晨。游蜂与蝴蝶，飞作马蹄尘。
偶见
作者：黄之隽
朝代：清
体裁：七言律诗

楼上炎天冰雪生，楼中春酒美人倾。只缘袅娜多情思，何处分明著姓名。皓齿乍分寒玉细，舞腰时挈绣裙轻。应知拟上屏风画，寄与金銮马长卿。
兰陵王·湘船对雨
作者：黄之隽
朝代：清

雨丝急。横剪湘烟数尺。随风去，吹破浪花，曲引征帆上遥碧。微凉沁过客，才醒炎舟倦色。蘼芜岸，青暗翠昏，一点模糊钓翁笠。云头散浓滴。渐响拍樯腰，痕漏篷隙。楚天环佩淩波湿。看百碎沤泡，跳波溅橹，珍珠无数水面掷。倩谁去收拾。萧瑟。望无极。正北渚愁深，南浦人寂。飘来泪影湘妃泣。便日暮孤艇，断魂谁识。天涯芳草，怅冒雨，玩未得。
兰陵王·湘船对雨
作者：黄之隽
朝代：清

雨丝急。横剪湘烟数尺。随风去，吹破浪花，曲引征帆上遥碧。微凉沁过客，才醒炎舟倦色。蘼芜岸，青暗翠昏，一点模糊钓翁笠。萧瑟。望无极。正北渚愁深，南浦人寂。飘来泪影湘妃泣。便日暮孤艇，断魂谁识。天涯芳草，怅冒雨，玩未得。
冬·其一
作者：黄之隽
朝代：清
体裁：五言律诗

馥馥香犹在，胭脂拂紫绵。最宜红烛下，拈向翠眉边。好月曾同步，寒宵几独眠。熨来身热定，容得许多怜。
冬·其七
作者：黄之隽
朝代：清
体裁：五言律诗

艳雪凌空散，瑶池似不遥。两行笼里烛，一搦掌中腰。香炭金炉煖，筝弦玉指调。灯花何太喜，红迸锦䄄焦。
冬·其三
作者：黄之隽
朝代：清
体裁：五言律诗

委作金炉燄，多情识异香。带盘红鼹鼠，帔晕紫槟榔。绮段铺繁褥，鲛绡熨下裳。玉杯寒意少，檐外月如霜。
冬·其九
作者：黄之隽
朝代：清
体裁：五言律诗

玉阶残雪在，况乃露华凝。炽炭烘蹲兽，张屏看画蝇。香销连理带，袖软异文绫。重锦裁为饰，飘然自不胜。
冬·其二
作者：黄之隽
朝代：清
体裁：五言律诗

携手谢娘归，香迎步履飞。自怜回雪影，强拂看花衣。麝炷腾清燎，龙梭静夜机。侍儿催画烛，相见也依依。
冬·其五
作者：黄之隽
朝代：清
体裁：五言律诗

素手抽针冷，添香暖气来。风前千片雪，窗外一株梅。却略青鸾镜，全分白玉台。中门不曾出，闭了又重开。
冬·其八
作者：黄之隽
朝代：清
体裁：五言律诗

寒宵几刻长，未晓已成妆。始辨梅花里，初来烛影傍。光中疑有燄，密处也寻香。小面琵琶婢，称嗟响画堂。
冬·其六
作者：黄之隽
朝代：清
体裁：五言律诗

咏絮知难敌，何人意不降。雨声笼锦帐，雪影拂琼窗。带火遗金斗，抛杯泻玉缸。牖光窥寂寞，飞鹭白双双。
冬·其十
作者：黄之隽
朝代：清
体裁：五言律诗

兽炎馀炭在，閒坐但焚香。席煖飞鹦鹉，裘鲜照鹔鹴。锦筵红蜡烛，綵服紫罗囊。莫惜熏炉夜，胭脂落靓妆。
冬·其四
作者：黄之隽
朝代：清
体裁：五言律诗

共赋瑶台雪，终难状此心。玉花珍簟上，琼树粉墙阴。绣阁香灯灭，红炉夜火深。画楼初梦断，寂寂不成吟。
减字木兰花·辛卯岁至日
作者：黄之隽
朝代：清

去年长至。带病篮舆来帝里。回首吴云。已是三千里外人。今年长至。转向衡湘携朴被。定有人嗔。风里杨花不著根。去年长至。眯眼尘沙扬朔吹。初次游燕。年已蹉跎兴尚颠。今年长至。身在湘天图画里。景妙于前。双鬓霜痕又一年。去年长至。学士樽前曾索醉。虽是京华。才浣征衫未忆家。今午长至。萍水舟中谈往事。一样天涯，翻厌红灯乱结花。
减字木兰花·辛卯岁至日·其一
作者：黄之隽
朝代：清

去年长至。带病篮舆来帝里。回首吴云。已是三千里外人。今年长至。转向衡湘携朴被。定有人嗔。风里杨花不著根。
减字木兰花·辛卯岁至日·其三
作者：黄之隽
朝代：清

去年长至。学士樽前曾索醉。虽是京华。才浣征衫未忆家。今午长至。萍水舟中谈往事。一样天涯，翻厌红灯乱结花。
减字木兰花·辛卯岁至日·其二
作者：黄之隽
朝代：清

去年长至。眯眼尘沙扬朔吹。初次游燕。年已蹉跎兴尚颠。今年长至。身在湘天图画里。景妙于前。双鬓霜痕又一年。
凤池吟·题励滋大郊居图小照
作者：黄之隽
朝代：清

三岛楼台，十洲云水，才有如此神仙。讶披图相见，似曾相识，韵宇翩然。横榻科头，縠衫犹带御炉烟。红尘不惹，桐蕉荷竹，尺五之天。蓬莱儤直三世，有赐书万卷，插架相传。在直庐深处，圆明园左，槐树街边。退食归来，履痕踏不到花前。忙何事，为沉吟、应制新篇。
别情·其一
作者：黄之隽
朝代：清
体裁：五言律诗

梦好更寻难，当欢须且欢。却嫌风景丽，更抱别离酸。灯尽语不尽，更阑意未阑。同看一片月，双照泪痕乾。
别情·其七
作者：黄之隽
朝代：清
体裁：五言律诗

我命同君命，君心自我心。无媒犹未达，念汝一何深。物色连三月，归期抵万金。何时应会面，温燠坐相侵。
别情·其三
作者：黄之隽
朝代：清
体裁：五言律诗

春风楼上望，拖袖倚斜晖。化蝶诚知幻，为鸳此日飞。寸心言不尽，双烛送将归。待月东亭宿，沉沉玉漏稀。
别情·其九
作者：黄之隽
朝代：清
体裁：五言律诗

愁随芳草新，不语两含颦。方喜千年会，长留一道春。玉窗抛翠管，綵舫入花津。倍结离情密，流苏帐里人。
别情·其二
作者：黄之隽
朝代：清
体裁：五言律诗

风景惜离晨，留连意更新。折花兼踏月，带雪复衔春。北斗分征路，西亭送别津。侬家真个去，一苇碍车轮。
别情·其五
作者：黄之隽
朝代：清
体裁：五言律诗

莫恨红裙破，君能补缀不。明朝散云雨，兹夕异衾裯。起见西楼月，相思南渡头。催来两桨送，脸泪迸难收。
别情·其八
作者：黄之隽
朝代：清
体裁：五言律诗

不敢苦相留，阳台雨欲收。话穷犹注睇，日宴未梳头。卫女红妆薄，燕姬翠黛愁。两边俱拭泪，书札寄无由。
别情·其六
作者：黄之隽
朝代：清
体裁：五言律诗

昨日别朱轮，蛾眉向影颦。恨容偏落泪，娇态欲沉春。真玉却非玉，香尘岂是尘。如何今夜梦，独有镜中人。
别情·其十
作者：黄之隽
朝代：清
体裁：五言律诗

无计留君住，兰窗掩镜台。好吹杨柳曲，拟作杏花媒。语尽意不尽，身回心未回。更为他夜约，绮帐待君开。
别情·其十一
作者：黄之隽
朝代：清
体裁：五言律诗

妾久垂珠泪，感郎情意深。相思昏若梦，尺素重于金。徙倚三层阁，低徊一寸心。遥知明月夜，何处更同衾。
别情·其十七
作者：黄之隽
朝代：清
体裁：五言律诗

拭翠敛蛾眉，薰炉怅望时。夜来常有梦，归晚更生疑。宿雾蒙琼树，朝霜润紫梨。庭閒花落后，犹自忆佳期。
别情·其十三
作者：黄之隽
朝代：清
体裁：五言律诗

来往别离心，相思深不深。雾垂鸦翅发，雨湿翠毛簪。一水秋难渡，双鱼信勿沉。昨来频梦见，花里弄春禽。
别情·其十二
作者：黄之隽
朝代：清
体裁：五言律诗

春草忆佳期，西园寄梦思。可怜踏青伴，不记折花时。独鹤归何晚，双鱼赠已迟。锦长书郑重，读罢涕交颐。
别情·其十五
作者：黄之隽
朝代：清
体裁：五言律诗

竟日留欢乐，经时忆酒肴。不胜珍重意，未欲等閒抛。夏叶开红蕊，凉花束紫梢。送君南浦外，鸡乱响嘐嘐。
别情·其十六
作者：黄之隽
朝代：清
体裁：五言律诗

惜别酒频添，多时总莫嫌。玉琴声悄悄，钩月夜纤纤。故作单床寝，休凭吉梦占。如何共清景，身愿化为蟾。
别情·其十四
作者：黄之隽
朝代：清
体裁：五言律诗

话别无长夜，相思又此春。瑶姬不可见，巫峡更何人。运石疑填海，乘槎与问津。遥情每东注，谁共尔为邻。
别情·其四
作者：黄之隽
朝代：清
体裁：五言律诗

相思倚竹阴，看月复听琴。巫峡朝云起，秦楼夜思深。弦危中妇瑟，香拂美人簪。言笑何时接，同为交颈禽。
别绪
作者：黄之隽
朝代：清
体裁：五言排律

沈约瘦愔愔，春愁满别心。留欢方继烛，乘醉自横琴。素手琉璃扇，啼妆翡翠衾。由来称独立，何路许相寻。意合词先露，情多酒不禁。住时须并住，感动一沈吟。
别绪·其一
作者：黄之隽
朝代：清
体裁：七言律诗

翡翠横钗舞作愁，可堪分袂又经秋。四时最好是三月，万里谁能访十洲。曾向春窗分绰约，再来南国见风流。因思往事成惆怅，双泪如珠滴不休。
别绪·其三
作者：黄之隽
朝代：清
体裁：七言律诗

酒醪甜淡菜蔬甘，世上风流笑苦谙。明月自来还自去，行云归北又归南。窗中远岫青如黛，门底秋苔嫩似蓝。人面不知何处在，野花香径鸟喃喃。
别绪·其二
作者：黄之隽
朝代：清
体裁：七言律诗

雨馀虚馆竹阴清，别后啼痕上竹生。绝代佳人何寂寞，一场春梦不分明。轩窗帘幕皆依旧，风月烟花岂有情。正是客心孤迥处，谁家玉笛暗飞声。
十六字令
作者：黄之隽
朝代：清

猜。谁拂湘帘一线开。无人影，风送落花来。
卓文君寄远
作者：黄之隽
朝代：清

灵禽有良匹，邕邕叶和鸣。奈何拚飞去，忽然弃平生。凤鸟不变音，君子不变心。故人恩爱重，夙昔念同衾。明月在天上，流水在地下。秦蜀路非遥，人心自相阻。春风桃李花，绿叶对青枝。愿为岁寒友，偕老何不宜？
南乡子·暑夜用欧阳炯韵
作者：黄之隽
朝代：清

野月无家。水萤点火照蕖花。前代采莲人已去。船回浦。夜半鵁鶄波上语。暮舣荪桡。红楼靠水绿杨桥。楼里谁人呼侍女。挨帘顾。风露三更侬欲住。卸却钗钿。湿云一朵覆腮莲。自说小名呼锦瑟。裙腰窄。吃剩香茶佯献客。绮槅如烟。水亭八面晚凉天。嫩色罗裙湘水渌。身初浴。一槛荷花吹未足。碧箪痕平。兔华斜映彀幮明。偎贴枕屏松鬓尾，双眸水。盼得人羞抽臂起。月堕烟中。莲衣如梦掩娇红。待得辘轳声静后。星如豆。笑拂荷珠潜盥手。
南乡子·暑夜用欧阳炯韵·其一
作者：黄之隽
朝代：清

野月无家。水萤点火照蕖花。前代采莲人已去。船回浦。夜半鵁鶄波上语。
南乡子·暑夜用欧阳炯韵·其三
作者：黄之隽
朝代：清

卸却钗钿。湿云一朵覆腮莲。自说小名呼锦瑟。裙腰窄。吃剩香茶佯献客。
南乡子·暑夜用欧阳炯韵·其二
作者：黄之隽
朝代：清

暮舣荪桡。红楼靠水绿杨桥。楼里谁人呼侍女。挨帘顾。风露三更侬欲住。
南乡子·暑夜用欧阳炯韵·其五
作者：黄之隽
朝代：清

碧箪痕平。兔华斜映彀幮明。偎贴枕屏松鬓尾，双眸水。盼得人羞抽臂起。
南乡子·暑夜用欧阳炯韵·其六
作者：黄之隽
朝代：清

月堕烟中。莲衣如梦掩娇红。待得辘轳声静后。星如豆。笑拂荷珠潜盥手。
南乡子·暑夜用欧阳炯韵·其四
作者：黄之隽
朝代：清

绮槅如烟。水亭八面晚凉天。嫩色罗裙湘水渌。身初浴。一槛荷花吹未足。
南浦·咏帆影
作者：黄之隽
朝代：清
体裁：词

水面贴轻阴，趁午风，斜斜整整扬去。掩映蛤窗晴，浑无定、挨著半边柔橹。才平又侧，几番低浸杨花渡。绿波如缕。尽藻纲莼丝，兜他不住。
遮来一剪江痕，又带著斜阳，添长几许。迢递隔樽前，清阴小、落在落红流处。情浮性薄，蘸烟铺水轻轻度。女儿秋浦。怕一片低迷，压醒鸥鹭。
南浦·咏帆影
作者：黄之隽
朝代：清

水面贴轻阴，趁午风，斜斜整整飏去。掩映蛤窗晴，浑无定、挨著半边柔橹。才平又侧，几番低浸杨花渡。绿波如缕。尽藻纲莼丝，兜他不住。遮来一剪江痕，又带著斜阳，添长几许。迢递隔樽前，清阴小、落在落红流处。情浮性薄，蘸烟铺水轻轻度。女儿秋浦。怕一片低迷，压醒鸥鹭。
卜算子
作者：黄之隽
朝代：清

蛱蝶不知愁，对对春风舞。卐字栏边舞不停，舞过花阴去。燕子不知愁，对对春风语。丁字帘前语不休，语上雕梁住。
卜算子慢·春游
作者：黄之隽
朝代：清

游丝乍绕，芳树渐齐，偶踏画桥红雾。柳外高楼，一片嫩烟扶住。缭墙边、浅递流莺语。为惋惜、桃英万点，随风细细吹去。窈窕寻私路。记草色香痕，旧曾相遇。欲饮琼浆，定少丽人怜与。枉多情、门掩无敲处。笑此日、吟魂醉影，化濛濛花雨。
卜算子慢·渔父
作者：黄之隽
朝代：清

蓑轻类鸟，船锐似瓜，软雪半披双鬓。采药搴兰，占断半汀渔隐。捧疏罾、伺候湘风紧。看远浦、微波自涌，鱼乘夜涨而进。一笛清江引。待点破沧烟，画情骚韵。笑指遥天，又泻翠痕绿沈。把山光、泼得如油嫩。正染著、酡容醉眼，伴凫惊眠稳。
又七首·其一
作者：黄之隽
朝代：清
体裁：七言绝句

柳暖花春二月天，玉阶相簇打金钱。只愁花里莺饶舌，勾引春声上绮筵。
又七首·其七
作者：黄之隽
朝代：清
体裁：七言绝句

叶坠初红十月天，香熏罗幕煖成烟。今宵始觉房栊冷，沈醉何妨一榻眠。
又七首·其三
作者：黄之隽
朝代：清
体裁：七言绝句

槐柳阴阴五月天，捲帘初听一声蝉。中庭自摘青梅子，碾玉蜻蜓缀鬓偏。
又七首·其二
作者：黄之隽
朝代：清
体裁：七言绝句

晴景悠扬三月天，踏青争近绿潭边。花间自欲徘徊立，见倚朱栏咏柳绵。
又七首·其五
作者：黄之隽
朝代：清
体裁：七言绝句

枕簟清凉八月天，桂花曾对月婵娟。逡巡好上高楼看，心在嫦娥几案边。
又七首·其六
作者：黄之隽
朝代：清
体裁：七言绝句

坠月萧萧九月天，镜光犹挂画楼前。楼前野菊无多少，鍊得霜华助翠钿。
又七首·其四
作者：黄之隽
朝代：清
体裁：七言绝句

梅烂荷圆六月天，甘瓜剖绿出寒泉。南风不用蒲葵扇，珍重逢秋莫弃捐。
又无题·其一
作者：黄之隽
朝代：清
体裁：五言排律

翡翠锦屏中，柔情已暗通。暂须回步履，时许出帘栊。酒影摇新月，衣香逐上风。怜时鱼得水，飘似鹤翻空。无复双金报，何当一笑同。脸浓花自发，春入杏梢红。
又无题·其七
作者：黄之隽
朝代：清
体裁：五言排律

傍砌看红药，栽花比绿珠。诗裁明月扇，香近博山炉。蝴蝶晴还舞，鸳鸯宿不孤。若教亲玉树，宛似入蓬壶。五马来何晚，千金买亦无。那堪楼上望，槅子碧油糊。
又无题·其三
作者：黄之隽
朝代：清
体裁：五言排律

好月当三五，青蛾艳一双。不如相视笑，更觉片心降。香湿胜含露，情长抵导江。莲舟同宿浦，琼户正当窗。翡翠巢珠网，琉璃冰酒缸。到君幽卧处，洞府有仙厖。
又无题·其三十
作者：黄之隽
朝代：清
体裁：五言排律

一睹倾城貌，高情自不凡。纤身霞出海，同坐月过杉。弱干红妆倚，新篁紫绮缄。髻鬟垂欲解，履舄近相搀。绕砌梅堪折，侵阶草懒芟。愿陪欢乐事，慎勿信邪谗。
又无题·其九
作者：黄之隽
朝代：清
体裁：五言排律

坐捲流黄簟，手提金缕鞋。愿为蝴蝶梦，偷得凤凰钗。拂匣收珠佩，携琴就玉阶。两情深夜月，千度入春怀。不惜罗衣湿，方欣绮席谐。独怜脂粉气，半被落花埋。
又无题·其二
作者：黄之隽
朝代：清
体裁：五言排律

欲妆临镜慵，佳趣为谁浓。尚记帷中密，还如天上逢。带翻金孔雀，褥隐绣芙蓉。暗网笼歌扇，芳筵叠酒钟。欢娱当共保，辛苦尚相从。云雨阳台路，巫山十二峰。
又无题·其二十
作者：黄之隽
朝代：清
体裁：五言排律

环佩响如何，桐花识凤过。绛唇含白玉，红粉艳青蛾。湛湛琴前酒，盈盈烛下歌。回裾飘雾雨，展帐动烟波。月去檐三尺，香焚篆一窠。枕低裀席软，留著醉嫦娥。
又无题·其二十一
作者：黄之隽
朝代：清
体裁：五言排律

当垆知妾惯，近浦是儿家。仙路迎三鸟，春风绽百花。栏围红药盛，梯倚绿桑斜。银钥开香閤，云窗网碧纱。绣衫金腰袅，展幛玉鸦叉。别后期君处，长来白鼻騧。
又无题·其二十七
作者：黄之隽
朝代：清
体裁：五言排律

长干斜路北，玉树有馀阴。绣户香风暖，绮窗明月深。和簪抛凤髻，欹枕覆鸳衾。芳意堪相赠，春怀不自任。花心愁欲断，娇喘细疑沈。但赏欢无极，销魂况在今。
又无题·其二十三
作者：黄之隽
朝代：清
体裁：五言排律

花间笑语声，少女正轻盈。碧海魂应断，金闺画岂成。氛氲兰麝馥，委郁绮罗情。终日窗中见，通宵膝上横。锦衾重自煖，红烛剪还明。无赖夭桃面，欢凭醉尽呈。
又无题·其二十九
作者：黄之隽
朝代：清
体裁：五言排律

捲上水晶帘，樱桃拂短檐。采花香泛泛，过酒玉纤纤。揄袂将离坐，休棋各枕奁。暗梁闻语燕，疏叶漏庭蟾。翠佩轻犹触，金炉煖更添。弄琴宜在夜，零露已濡沾。
又无题·其二十二
作者：黄之隽
朝代：清
体裁：五言排律

綵女搴罗幕，仙姬出画堂。手持双豆蔻，被捲两鸳鸯。见欲迷交甫，教他唤阮郎。五更楼下月，一夜梦中香。落絮萦衫袖，飘花绕洞房。春风传我意，特地引红妆。
又无题·其二十五
作者：黄之隽
朝代：清
体裁：五言排律

屏掩芙蓉帐，高楼挂玉绳。漫眠人不唤，独卧妾何曾。翠匣开寒镜，纱窗背晓灯。花情羞脉脉，春梦困腾腾。髣髴曾相识，纤毫欲自矜。酥融香透肉，苏合点难胜。
又无题·其二十八
作者：黄之隽
朝代：清
体裁：五言排律

卢姬逞十三，家住凤城南。妒蝶长成伴，飞鸾不假骖。弄珠惊汉燕，摘叶喂春蚕。宛在机中织，难忘灯下谈。金盆浴未了，玉貌对应惭。小院无人夜，期君正兴酣。
又无题·其二十六
作者：黄之隽
朝代：清
体裁：五言排律

萱草信忘忧，梨花莫问愁。从容非有约，娇小不禁羞。弱体鸳鸯荐，新妆翡翠楼。何因肯垂手，终自屡回头。捲箔香先入，遗钗醉不收。只应春惜别，为尔便淹留。
又无题·其二十四
作者：黄之隽
朝代：清
体裁：五言排律

宛宛百花亨，遮风展小屏。恣情窥窈窕，调笑学娉婷。久喜房廊接，无时枕席宁。两心宜一体，比翼复连形。浮炷依罗幌，飘香入绣扃。曹娘娇态尽，眉敛远山青。
又无题·其五
作者：黄之隽
朝代：清
体裁：五言排律

画出看还欠，方怜画手稀。肥肤如玉洁，新鬓学鸦飞。失喜先临镜，时羞欲掩扉。回灯入绮帐，灭烛解罗衣。见说风流极，深嫌气力微。鸳鸯不独宿，两两自依依。
又无题·其八
作者：黄之隽
朝代：清
体裁：五言排律

几日还携手，何人手好携。祗应随暮雨，却怕有春泥。雕镂心偏许，愔淫思乍迷。诗犹少绮美，画得不端倪。洞户连珠网，高楼倚玉梯。宁教鹦鹉哑，故向绿窗啼。
又无题·其六
作者：黄之隽
朝代：清
体裁：五言排律

摇曳紫霞裾，双鬟人不如。重筵开玳瑁，纤手折芙蕖。犹结同心苣，还生比目鱼。酒飞鹦鹉重，锦逐凤凰舒。渐到依依处，翻嫌脉脉疏。愿为形与影，月度北窗虚。
又无题·其十
作者：黄之隽
朝代：清
体裁：五言排律

借问妆成未，佯羞不出来。洞房閒窈窕，香步独徘徊。懒整鸳鸯被，轻斟玛瑙杯。绣屏金作屋，鸾镜玉为台。水弄湘娥佩，盐牵谢女才。隔花闻一笑，竹里夜窗开。
又无题·其十一
作者：黄之隽
朝代：清
体裁：五言排律

燕语雕梁晚，龙盘画烛新。屏开金孔雀，梳陷钿麒麟。粉蕊粘妆簏，红绵拭镜尘。艳回秦女目，态比洛川神。月好频移座，花飞复恋人。春风谁识面，云雨是前身。
又无题·其十七
作者：黄之隽
朝代：清
体裁：五言排律

眉势倩人描，衣香满路飘。顷来多谑浪，无以破妖娆。好梦经年说，馀薰几日销。掌中犹可重，花里暗相招。玉趾回娇步，罗裙缓细腰。惯从鸳被暖，接枕话通宵。
又无题·其十三
作者：黄之隽
朝代：清
体裁：五言排律

帘外欲黄昏，苍苔见履痕。秦姬收宝匣，荆艳促芳樽。倚瑟仍回颈，凭栏几荡魂。天桃唯是笑，秾李亦何言。绮阁云霞满，高堂珠翠繁。不知琴月夜，春曲懒新翻。
又无题·其十九
作者：黄之隽
朝代：清
体裁：五言排律

僻性慵朝起，华堂日渐高。雾轻红踯躅，风落紫樱桃。想像铺芳褥，回旋堕玉搔。浅觞宁及醉，团扇不辞劳。但遣催弦索，那堪把剪刀。秋思弹一遍，馀煖在檀槽。
又无题·其十二
作者：黄之隽
朝代：清
体裁：五言排律

容华本南国，髣髴列仙群。月里谁无姊，花时此见君。坐来惊艳色，飞去替行云。轻箑烦相向，幽香省共闻。亚身摧蜡烛，转面脱罗裙。未入鸳鸯被，金炉任意熏。
又无题·其十五
作者：黄之隽
朝代：清
体裁：五言排律

月上随人意，人忙月自闲。倦书饶娅姹，妍唱极妖娴。鬓动悬蝉翼，钗承堕马鬟。金釭凝燄灭，锦帐押春还。影占徘徊处，情生造化间。碧空蟾魄度，鸳枕映屏山。
又无题·其十八
作者：黄之隽
朝代：清
体裁：五言排律

蟾阁西施宿，兼容燕子巢。含丹希蝘蜓，向月看蟏蛸。乌几重重縳，红榴个个抄。艳繁唯共笑，技痒欲谁抓。翡翠香烟合，鸳鸯玉佩敲。酒浓花一树，争忍折来抛。
又无题·其十六
作者：黄之隽
朝代：清
体裁：五言排律

春黛双蛾嫩，桃红两颊鲜。卷帘花影里，拜月画堂前。翠幕张如雾，纱窗薄似烟。便邀连榻坐，暂借一床眠。粉项高丛鬓，罗衫半脱肩。自矜年最少，只是逞婵娟。
又无题·其十四
作者：黄之隽
朝代：清
体裁：五言排律

不惟楼上思，还似镜中看。柳带垂堪结，梅心动已阑。卷帘闻鸟近，迷路出花难。绣履娇行缓，春衫瘦著宽。霞床珠斗帐，金井玉钩栏。日暮情何已，朱弦初罢弹。
又无题·其四
作者：黄之隽
朝代：清
体裁：五言排律

八字如相许，双杯未可辞。石桥春暖后，罗幌月明时。困立攀花久，贪吟放盏迟。如何抛锦帐，已得并蛾眉。犹豫应难抱，娇娆不自持。楚腰知便宠，无语枕频欹。
双双燕·予携度儿来粤节届立秋矣燕子方营巢于寓室之楣怜而赋此
作者：黄之隽
朝代：清

燕兮来也，伴客子天涯，共栖官舍。高凉心性，避却画梁雕榭。只爱閒房静雅。便一寸、楣痕相借。窥帘软语呢喃，恰与吟声撩惹。聊且。秋泥补罅。纵垒就新巢，已违春社。人家雏早，试翼竞飞花下。偏汝才营半瓦。愧多少、堂前王谢。相逢一样衰迟，脉脉雨窗灯夜。
古意·其一
作者：黄之隽
朝代：清
体裁：五言绝句

娉婷红粉妆，步履出回廊。羞杀登墙女，恼杀踏青娘。
古意·其七
作者：黄之隽
朝代：清
体裁：五言绝句

东西一水隔，飞下雌鸳鸯。试取鸳鸯看，如何不断肠。
古意·其三
作者：黄之隽
朝代：清
体裁：五言绝句

十指纤若笋，轻盈玉腕圆。何当携手去，枕上正缠绵。
古意·其九
作者：黄之隽
朝代：清
体裁：五言绝句

春醉戴花眠，抱枕无言语。水晶帘不隔，定得郎相许。
古意·其二
作者：黄之隽
朝代：清
体裁：五言绝句

卖眼掷春心，理鬓回花面。疑人含笑情，门边两相见。
古意·其二十
作者：黄之隽
朝代：清
体裁：五言绝句

郎为七上香，二物相因缘。妾如台上镜，团圆郎眼前。
古意·其二十一
作者：黄之隽
朝代：清
体裁：五言绝句

小婢偷红纸，书成相思字。朝来新上头，知郎旧时意。
古意·其二十二
作者：黄之隽
朝代：清
体裁：五言绝句

何处听吹箫，东邻女新嫁。留连夜卧迟，不怕郎君骂。
古意·其五
作者：黄之隽
朝代：清
体裁：五言绝句

閒时相顾笑，暂向花间语。虽亲不亵狎，不如从嫁与。
古意·其八
作者：黄之隽
朝代：清
体裁：五言绝句

每笑东家子，看人似有情。十五即相识，与妾同时生。
古意·其六
作者：黄之隽
朝代：清
体裁：五言绝句

妾有双玉环，状与琅花偶。不辞嫁与郎，愿得入郎手。
古意·其十
作者：黄之隽
朝代：清
体裁：五言绝句

遣郎铺簟席，待郎熏绣衾。好教郎作伴，为郎歌玉簪。
古意·其十一
作者：黄之隽
朝代：清
体裁：五言绝句

红粉当三五，黛蛾陈二八。不知狂与羞，纵欢罗艳黠。
古意·其十七
作者：黄之隽
朝代：清
体裁：五言绝句

捲上水晶帘，相望如琼玉。当年欢乐并，朝眠还暮浴。
古意·其十三
作者：黄之隽
朝代：清
体裁：五言绝句

朝朝临粉镜，画眉犹未了。愿君知我心，画作同心鸟。
古意·其十九
作者：黄之隽
朝代：清
体裁：五言绝句

欲下丹青笔，临池画春水。两两间鸳鸯，鸳鸯会双死。
古意·其十二
作者：黄之隽
朝代：清
体裁：五言绝句

笑脱绣衣裳，远屏灯半灭。玲珑合欢裤，解带翻成结。
古意·其十五
作者：黄之隽
朝代：清
体裁：五言绝句

眉剪春山翠，脸横秋水溢。西施且一笑，南威莫能匹。
古意·其十八
作者：黄之隽
朝代：清
体裁：五言绝句

传杯明月光，银罂云母浆。笑向檀郎唾，满喉甘露香。
古意·其十六
作者：黄之隽
朝代：清
体裁：五言绝句

昨夜裙带解，风送一萤来。黄昏掩闺后，羞颜未尝开。
古意·其十四
作者：黄之隽
朝代：清
体裁：五言绝句

灯火光初合，阴虫鸣夜阶。不知双翠凤，并在一金钗。
古意·其四
作者：黄之隽
朝代：清
体裁：五言绝句

金梭忽停弄，织锦心草草。眼色暗相勾，为郎容貌好。
古意上·其一
作者：黄之隽
朝代：清
体裁：七言律诗

才胜罗绮不胜春，背插金钗笑向人。蕲簟蜀琴相对好，水沉山麝每回新。殷勤莫碍星槎路，窈窕将期环佩身。玳瑁筵中怀里醉，湿云如梦雨如尘。
古意上·其七
作者：黄之隽
朝代：清
体裁：七言律诗

神女初离碧玉阶，曾随阿母汉宫斋。月光似水衣裳湿，寒色临门笑语谐。坐上不遗金带枕，春来新插翠云钗。轻绡裙露红罗袜，应愿将身作锦鞋。
古意上·其三
作者：黄之隽
朝代：清
体裁：七言律诗

红壁阑珊悬佩珰，小姑新著好衣裳。暖风迟日浓于酒，戏蝶游蜂乱入房。两脸夭桃从镜发，满身兰麝扑人香。侍儿扶起娇无力，笑倚东窗白玉床。
古意上·其三十
作者：黄之隽
朝代：清
体裁：七言律诗

曾如刘阮访仙踪，别有深情一万重。蜀纸麝媒添笔媚，锦帷鸳被宿香浓。好将花下承金粉，每坐台前见玉容。春色恼人遮不得，绣罗红嫩袜酥胸。
古意上·其三十一
作者：黄之隽
朝代：清
体裁：七言律诗

红映楼台绿绕城，一年今日最分明。花须柳眼各无赖，落絮游丝亦有情。苏小风姿迷下蔡，田郎才貌出咸京。相逢不用相回避，相共凭栏看月生。
古意上·其三十七
作者：黄之隽
朝代：清
体裁：七言律诗

煖屋绣帘红地炉，外头得似此间无。绿窗磨遍青铜镜，绮缀长悬明月珠。轻敛翠蛾呈皓齿，别添龙脑裛罗襦。锦堆花密藏春睡，不许鸦鬟转辘轳。
古意上·其三十三
作者：黄之隽
朝代：清
体裁：七言律诗

云压桃花月满空，春光懒困倚微风。重衾幽梦他年断，清宴金樽一夕同。堕珥尚存芳树下，凝辉更向画堂中。红罗袖里分明见，十指纤纤玉笋红。
古意上·其三十九
作者：黄之隽
朝代：清
体裁：七言律诗

不及金莲步步来，有心还得傍瑶台。绮窗夜闭玉堂静，红粉春妆宝镜催。为报眼波须稳当，莫将芳意更迟回。海棠花下鞦韆畔，第二房门手自开。
古意上·其三十二
作者：黄之隽
朝代：清
体裁：七言律诗

春望逍遥出画堂，百花狼籍柳披猖。闺中莫睹新妆妇，马上谁家薄媚郎。红日已高三丈透，暖风吹过一团香。林间戏蝶帘间燕，不信年华有断肠。
古意上·其三十五
作者：黄之隽
朝代：清
体裁：七言律诗

西施漫道浣春纱，几个春舟在若耶。满面风流虽是玉，一生惆怅为拚花。鸳鸯叠翠眠晴霭，蛱蝶迎人傍彩霞。惹袖尚馀香半日，袖中拈出郁金芽。
古意上·其三十八
作者：黄之隽
朝代：清
体裁：七言律诗

流出桃花片片新，暖云如粉草如裀。也知京洛多佳丽，再到天台访玉真。几日娇魂寻不得，一溪春色属何人。蜜蜂蝴蝶生情性，贪作馨香忘却身。
古意上·其三十六
作者：黄之隽
朝代：清
体裁：七言律诗

小头鞋履窄衣裳，寒鬓斜钗玉燕光。镜里祗应谙素貌，帐中长是炷衙香。醉凭青琐窥韩寿，偷折红桃寄阮郎。因把剪刀嫌道冷，等閒裁破锦鸳鸯。
古意上·其三十四
作者：黄之隽
朝代：清
体裁：七言律诗

八字宫眉捧额黄，两重危鬓尽钗长。深闱锁闭犹疑惑，绝代容华无比方。似月旧临红粉面，避风新出玉盆汤。正当晚槛初开处，蝶醉蜂痴一簇香。
古意上·其九
作者：黄之隽
朝代：清
体裁：七言律诗

晓日雕梁燕语频，纱帷画暖墨花春。敢将十指誇纤巧，留著双眉待画人。翠幌珠帘不独映，冰眸莲脸见常新。亦知自惜难判割，为我铺床作锦裀。
古意上·其二
作者：黄之隽
朝代：清
体裁：七言律诗

粉著兰胸雪压梅，轻梳小髻号慵来。罗衣隐约金泥画，珠帐玲珑宝扇开。如折芙蓉栽旱地，先将芍药戏妆台。花间自欲徘徊立，己怕堂前阿母催。
古意上·其二十
作者：黄之隽
朝代：清
体裁：七言律诗

为嫌风日下楼稀，日射纱窗风撼扉。侍女休梳宫样髻，佳人犹舞越罗衣。生憎燕子千般语，化作鸳鸯一只飞。花影深沉遮不住，暂时相向亦依依。
古意上·其二十一
作者：黄之隽
朝代：清
体裁：七言律诗

愿随仙女董双成，初著单衣肢体轻。红锦机头抛皓腕，砑罗裙上放娇声。夭桃秾李遥相匹，紫蝶黄蜂俱有情。入夜更宜明月满，晚帘疏处见分明。
古意上·其二十七
作者：黄之隽
朝代：清
体裁：七言律诗

凤膏还向月中焚，撩乱芳情最是君。指面试香添麝炷，睡容无力卸罗裙。丹楹碧砌真珠网，翠幕兰堂苏合熏。任有风流兼蕴藉，纺花纱裤薄于云。
古意上·其二十三
作者：黄之隽
朝代：清
体裁：七言律诗

赚得佳人出绣帏，画罗轻鬓两霏微。荆王枕上原无梦，阿母宫中见亦稀。好傍翠楼装月色，新裁白纻作春衣。水精帘动微风起，玉凤雕钗袅欲飞。
古意上·其二十九
作者：黄之隽
朝代：清
体裁：七言律诗

珍珠帘外净无尘，玳瑁筵前整顿频。日煖烟花曾扑地，风吹艳色欲烧春。博山夜宿沉香火，玉簟宵迎翠羽人。桃叶桃根双姊妺，脸檀眉黛一时新。
古意上·其二十二
作者：黄之隽
朝代：清
体裁：七言律诗

遥看美女院门开，行即裙裾拂落梅。玉佩金钿随步远，雾绡云縠称身裁。纵令奔月成仙去，安得好风吹汝来。今日分明花里见，狂心醉眼共徘徊。
古意上·其二十五
作者：黄之隽
朝代：清
体裁：七言律诗

小楼高阁谢娘家，户映屏风故故斜。银烛有光妨宿燕，碧池新涨浴娇鸦。寸心恰似丁香结，隔座刚抛豆䓻花。箫管曲长吹未尽，笼开鹦鹉报煎茶。
古意上·其二十八
作者：黄之隽
朝代：清
体裁：七言律诗

桂楼椒阁木兰堂，翠帐云屏白玉床。窈宨佳人褰绣幕，娉婷仙子曳霓裳。合蝉巧间双盘带，金缕浓熏百和香。不热不寒三五夕，更教明月照流黄。
古意上·其二十六
作者：黄之隽
朝代：清
体裁：七言律诗

桐花暗淡柳惺惚，步步犹疑是梦中。细路独来当此夕，小楼昨夜又东风。烟分顶上三层绿，蜡想歌时一烬红。年纪未多犹怯在，背人撩鬓道匆匆。
古意上·其二十四
作者：黄之隽
朝代：清
体裁：七言律诗

婵娟二八正娇羞，每到花前免独游。所慕灵妃媲箫史，传闻织女对牵牛。罽裀饰地承雕履，珠箔当风挂玉钩。尽日后厅无一事，水精帘下看梳头。
古意上·其五
作者：黄之隽
朝代：清
体裁：七言律诗

谢家诸婢笑扶行，时引流莺送好声。仙路迷人应有术，春光于尔岂无情。林花著雨燕脂落，荇草牵风翠带横。外院池亭闻动锁，已教红袖出门迎。
古意上·其五十
作者：黄之隽
朝代：清
体裁：七言律诗

谁家红袖倚高楼，春入眉心两点愁。子细寻思底模样，何曾得见此风流。吴姬舞雪非真艳，秦女窥人不解羞。花对玉钩帘外发，指挥婢子挂帘钩。
古意上·其五十一
作者：黄之隽
朝代：清
体裁：七言律诗

能歌姹女逐谁回，席上新声花下杯。尽写风流在轩槛，好将心力事妆台。横拖长袖招人别，笑映珠帘觑客来。怪得独饶脂粉态，满庭红杏碧桃开。
古意上·其五十三
作者：黄之隽
朝代：清
体裁：七言律诗

闲立风吹金缕衣，玉搔头袅凤双飞。莺传旧语娇春日，蝶绕低枝爱晚晖。翠袖自随回雪转，黛眉轻蹙远山微。无端却向阳台畔，犹逐朝云暮雨归。
古意上·其五十二
作者：黄之隽
朝代：清
体裁：七言律诗

月映东窗似玉轮，从来祗得影相亲。为云为雨徒虚语，倾国倾城总绝伦。频动横波嗔阿母，遍将宜称问傍人。今宵好向郎边去，顿逊杯前共好春。
古意上·其五十四
作者：黄之隽
朝代：清
体裁：七言律诗

红粉女儿窗下羞，几回抬眼又低头。丽词珍贶难双有，活色生香第一流。坐上弄娇声不转，夜来携手梦同游。莫嫌恃酒轻言语，百斛明珠异日酬。
古意上·其八
作者：黄之隽
朝代：清
体裁：七言律诗

冠剪黄绡帔紫罗，桃蹊柳陌好经过。微香暗惹游人步，媚眼唯看宿燕窠。如伴风流萦艳雪，枉将心事托微波。青衫乍见曾惊否，年齿参差不校多。
古意上·其六
作者：黄之隽
朝代：清
体裁：七言律诗

麝烟红蜡透虾须，梳洗楼前粉暗铺。休闭玉笼留鸑鷟，愁将铁网罥珊瑚。春来秋去相思在，月满花香记得无。此日与君除万恨，画堂连遣侍儿呼。
古意上·其十
作者：黄之隽
朝代：清
体裁：七言律诗

逐他女伴卸头迟，背接红巾掬水时。艳彩芳姿相点缀，长鬟弱袂动参差。春深欲取黄金粉，花底休倾绿玉卮。画得自家梳洗样，芙蓉如面柳如眉。
古意上·其十一
作者：黄之隽
朝代：清
体裁：七言律诗

翡翠帘前日影斜，玉肌香腻透红纱。峡中寻觅长逢雨，屋里新妆不让花。眉敛湘烟袖回雪，脸横秋水髻盘鸦。殷勤为嘱纤纤手，摘得蘼芜又一叉。
古意上·其十七
作者：黄之隽
朝代：清
体裁：七言律诗

争引秦娥下凤台，长眉画了绣帘开。杏花满地堆香雪，莲朵含风动玉杯。竞挽春衫来比并，且将团扇共徘徊。闺帏不得偷回避，横卧乌龙作妒媒。
古意上·其十三
作者：黄之隽
朝代：清
体裁：七言律诗

断续箫声落翠微，仙人楼上凤凰飞。萦窗素月垂文练，隔水残霞见画衣。闲倚屏风笑周昉，好题春思赠江妃。殷勤更把鸣琴抚，玉轸朱弦瑟瑟徽。
古意上·其十九
作者：黄之隽
朝代：清
体裁：七言律诗

绿杨深巷马头斜，帘额侵钩绣辟邪。窈窕玉堂褰翠幕，参差步障列朝霞。春风小榼三升酒，蛮蜡同心四照花。好是琵琶弦畔见，月眉云髻尽名家。
古意上·其十二
作者：黄之隽
朝代：清
体裁：七言律诗

金似衣裳玉似身，丹青任写不如真。休怜柳叶双眉翠，自有闲花一面春。丽质全胜秦氏女，芳词空怨路旁人。知君也解相轻薄，著地能铺锦绣裀。
古意上·其十五
作者：黄之隽
朝代：清
体裁：七言律诗

脸边红艳对花枝，花性飘扬不自持。閒凭玉栏思旧事，缓遮檀口唱新词。诚知欢乐堪留恋，早是疏顽耐别离。忽地下阶裙带解，好香难掩蝶先知。
古意上·其十八
作者：黄之隽
朝代：清
体裁：七言律诗

回簪转黛喜猜防，独把花枝归洞房。明镜懒开长在匣，罗衣欲换更添香。瑶姬学绣流苏幔，王母亲缝紫锦囊。歇著金梭思往夕，露如轻雨月如霜。
古意上·其十六
作者：黄之隽
朝代：清
体裁：七言律诗

靓妆才罢粉痕新，金绣罗衫软著身。杯里紫茶香代酒，楼前红烛夜迎人。映盘皎洁非资月，行步欹危实怕春。景状入诗兼入画，巫山云雨洛川神。
古意上·其十四
作者：黄之隽
朝代：清
体裁：七言律诗

倾国倾城胜莫愁，逢花却欲替花羞。鸾裾凤带行烟重，锦幨银珂触雨游。图把一春皆占断，大都为水也风流。归来困顿眠红帐，宿酒犹酣懒卸头。
古意上·其四
作者：黄之隽
朝代：清
体裁：七言律诗

声貌由来固绝伦，博山炉煖玉楼春。已愁红脸能佯醉，争奈娇波不顾人。纵使有花兼有月，等閒相见莫相亲。蕊珠宫里神仙谪，肯似成都夜失身。
古意上·其四十
作者：黄之隽
朝代：清
体裁：七言律诗

别梦依依到谢家，柳塘烟起日西斜。也知暮雨生巫峡，须逐浮云背若耶。百草香心初罥蝶，一群娇鸟共啼花。微风帘幕清明近，拜扫归来走钿车。
古意上·其四十一
作者：黄之隽
朝代：清
体裁：七言律诗

蝉翼轻绡傅体红，窥窗映竹见玲珑。自怜京兆双眉妩，且共刘郎一笑同。连臂影随秋色里，倚楼人在月明中。夜长似岁欢宜尽，却恐重来路不通。
古意上·其四十七
作者：黄之隽
朝代：清
体裁：七言律诗

西施宜笑复宜颦，几许悲欢并在身。向日似矜倾国貌，踏花同惜少年春。无端织得愁成段，莫厌伤多酒入唇。娅姹含情娇不语，后堂罗帐一相亲。
古意上·其四十三
作者：黄之隽
朝代：清
体裁：七言律诗

管弦长奏绮罗家，倚槛娇羞醉眼斜。莫讶韩凭为蛱蝶，便随王母上烟霞。登楼夜坐三更月，回首春风一面花。应是天教相煖热，退红香汗湿轻纱。
古意上·其四十九
作者：黄之隽
朝代：清
体裁：七言律诗

绣户珠帘相映深，云鬟闲坠凤犀簪。窗前时节羞虚掷，月下芬芳伴醉吟。二寸横波回慢水，五铢香帔结同心。芙蓉绮帐还开掩，小玉上床铺夜衾。
古意上·其四十二
作者：黄之隽
朝代：清
体裁：七言律诗

霏霏雾雨杏花天，解语花枝在眼前。双带绣窠盘锦荐，满筵红蜡照香钿。将同玉蝶侵肌冷，但得鸳衾枕臂眠。为逐朝云来此地，始知地上有神仙。
古意上·其四十五
作者：黄之隽
朝代：清
体裁：七言律诗

却回娇步入香闺，微笑时时出瓠犀。两叶翠蛾春乍展，五云仙佩晓相携。欲熏罗荐嫌龙脑，轻打银筝坠燕泥。心似百花开未得，流莺千万莫长啼。
古意上·其四十八
作者：黄之隽
朝代：清
体裁：七言律诗

玉堂西畔响丁东，心有灵犀一点通。红袖青蛾留永夕，罗帷绣被卧春风。海楼翡翠閒相逐，巫峡烟花自不同。喧梦却嫌莺语老，日高犹睡绿窗中。
古意上·其四十六
作者：黄之隽
朝代：清
体裁：七言律诗

未解知羞最爱狂，巧匀轻黛约残妆。衔杯微动樱桃颗，飞盏遥闻豆蔻香。画扇红弦相掩映，玉钩银烛共荧煌。酡颜一笑夭桃绽，且放春心入醉乡。
古意上·其四十四
作者：黄之隽
朝代：清
体裁：七言律诗

檐边嫩柳学身轻，楼外春晴百鸟鸣。浪喜游蜂飞扑扑，漫回娇眼笑盈盈。微风暗度香囊转，明月看从玉手生。见说自能裁帕腹，一双鸂鶒绣初成。
古意下·其一
作者：黄之隽
朝代：清
体裁：七言律诗

一树繁花偃绣帏，风酣箫管玉声微。甘棠城上客先醉，杜若洲边人未归。折柳耳堪吟晚槛，行云莫自湿仙衣。西方彩画迦陵鸟，愿逐鸾凰次第飞。
古意下·其七
作者：黄之隽
朝代：清
体裁：七言律诗

便教莺语太丁宁，可合花前半日醒。南陌沟塍殊绮错，东郊风物正薰馨。只宜醉梦依华寝，况遇天仙隔锦屏。有兴即来閒便宿，紫烟楼阁碧纱亭。
古意下·其三
作者：黄之隽
朝代：清
体裁：七言律诗

谁家少女字千金，爱咏閒诗爱听琴。醉扣玉盘歌袅袅，密垂珠箔昼沉沉。流苏斗帐香烟起，云母屏风烛影深。齧指暗思花下约，珊瑚宝匣镂双心。
古意下·其三十
作者：黄之隽
朝代：清
体裁：七言律诗

夜色才侵已上床，雨沾云惹侍襄王。觉来依旧三更月，过去唯留一阵香。已厌交欢怜枕席，有时颠倒著衣裳。天明又作人间别，懒对菱花晕晓妆。
古意下·其三十一
作者：黄之隽
朝代：清
体裁：七言律诗

含羞迎夜复临台，君若来时近夜来。单影可堪明月照，两情唯恐曙光催。笼中娇鸟暖犹睡，山下碧桃春自开。应被百花撩乱笑，殷勤相送出天台。
古意下·其三十七
作者：黄之隽
朝代：清
体裁：七言律诗

翡翠为楼金作梯，夜来曾有凤凰栖。鲛绡雾縠笼香雪，莺锦蝉罗撒麝脐。见我佯羞频照影，为他沈醉不成泥。春风流水还无赖，何事桃源路忽迷。
古意下·其三十三
作者：黄之隽
朝代：清
体裁：七言律诗

异国名香满袖薰，博山香重欲成云。煖催衣上缝罗胜，笑把花前出画裙。料得也应怜宋玉，肯教容易见文君。珍珠帘外梧桐影，此地相看未忍分。
古意下·其三十九
作者：黄之隽
朝代：清
体裁：七言律诗

谁知才子忽相寻，一炷胡香抵万金。无路从容陪语笑，有时惆怅值云阴。但将竹叶消春恨，应共桃花说旧心。别易会难君且住，兰膏光里两情深。
古意下·其三十二
作者：黄之隽
朝代：清
体裁：七言律诗

合是愁时亦不愁，只将羞涩当风流。一双笑靥嚬香蕊，十五红妆侍绮楼。小凤战篦金飐滟，绣檀回枕玉雕锼。向人虽道浑无语，眼意心期卒未休。
古意下·其三十五
作者：黄之隽
朝代：清
体裁：七言律诗

玉钩帘下影沉沉，绣户纱窗北里深。轻笑自然生百媚，买时应不惜千金。清弦脆管纤纤手，碧海青天夜夜心。好是五更残酒醒，落花流水怨离琴。
古意下·其三十八
作者：黄之隽
朝代：清
体裁：七言律诗

头上鸳钗双翠翘，钿波悠漾并鸳娇。却嫌脂粉污颜色，何必珍珠慰寂寥。檀的慢调银字管，玉纤时急绣裙腰。曾陪雨夜同欢席，唯有衣香染未消。
古意下·其三十六
作者：黄之隽
朝代：清
体裁：七言律诗

残烛犹存月尚明，与奴方便送卿卿。绿鬟女伴含愁别，玉色郎君弄影行。兰室絪缊香且结，朱唇掩抑悄无声。早知有此关身事，悔不天生解薄情。
古意下·其三十四
作者：黄之隽
朝代：清
体裁：七言律诗

云飘雨送到阳台，觉后精神尚未回。腻粉暗消银镂合，琼筵不醉玉交杯。谁知春色朝朝好，莫道游蜂日日来。怅望昔逢搴绣幔，朱门深巷百花开。
古意下·其九
作者：黄之隽
朝代：清
体裁：七言律诗

脸腻香熏似有情，东风斜揭绣帘轻。刘家墙上花还发，卓氏门前月正明。何必向来曾识面，不妨高处便题名。青蛾莫怪频含笑，一笑从教下蔡倾。
古意下·其二
作者：黄之隽
朝代：清
体裁：七言律诗

蛾眉新画觉婵娟，艳粉红脂映宝钿。见说平时灯影里，不知何处玉楼前。相携花下非秦赘，始信人间有谪仙。第一莫教娇太过，飘飖身似在寥天。
古意下·其二十
作者：黄之隽
朝代：清
体裁：七言律诗

再整鱼犀拢翠簪，正熏龙麝煖鸳衾。朝来始向花前觉，煖处偏知香气深。曾恨梦中无好事，不将今日负初心。小怜玉体横陈夜，报尔千金与万金。
古意下·其二十一
作者：黄之隽
朝代：清
体裁：七言律诗

春风吹我入仙家，舞榭妆楼处处遮。绣户远笼寒焰重，帘钩半捲绿阴斜。粉香汗湿瑶琴轸，腕白肤红玉笋芽。引得娇莺痴不去，惹他头上海棠花。
古意下·其二十七
作者：黄之隽
朝代：清
体裁：七言律诗

更卜同衾一两宵，月窗风簟夜迢迢。不堪爉炬烧残泪，愿作轻罗著细腰。云发素颜犹盼睐，烟鬟红袖恃娇娆。荒淫却入阳台梦，魄摄魂飞骨亦销。
古意下·其二十三
作者：黄之隽
朝代：清
体裁：七言律诗

巫峡归云梦又阑，几株芳树昨留欢。月临高阁帘无影，粉落香肌汗未乾。秦镜欲分愁堕鹊，翠蛾羞照恐惊鸾。不如不遇倾城色，相见时难别亦难。
古意下·其二十九
作者：黄之隽
朝代：清
体裁：七言律诗

东楼日出照凝酥，曾伴瑶花近玉壶。比目鸳鸯真可羡，黄莺百舌正相呼。此时欲别魂俱断，昨夜邀欢乐更无。好是向人柔弱处，薄罗衫子透肌肤。
古意下·其二十二
作者：黄之隽
朝代：清
体裁：七言律诗

垂肩亸袖太憨生，脉脉悠悠倚槛情。翠滑宝钗簪不得，水波文袄造新成。芳樽细浪倾春绿，红蜡香烟扑画楹。昨夜东风还入户，小楼腰褥怕单轻。
古意下·其二十五
作者：黄之隽
朝代：清
体裁：七言律诗

嫩红双脸似花明，飞燕身轻未是轻。楚雨含情皆有托，御香闻气不知名。黄金鸂鶒当筵睡，白雪猧儿拂地行。长忆小楼风月夜，玉杯春煖许同倾。
古意下·其二十八
作者：黄之隽
朝代：清
体裁：七言律诗

合眼逢君一夜欢，芙蓉面上粉犹残。纵为梦里相随去，争奈人前忍笑难。偶语閒攀芳树立，转身应把泪珠弹。情知点污投泥玉，不敢公然子细看。
古意下·其二十六
作者：黄之隽
朝代：清
体裁：七言律诗

澹烟斜月照楼低，楼上人扶下玉梯。何处閒教鹦鹉语，夜来曾伴凤凰栖。翠钿贴靥轻如笑，画烛烧兰煖复迷。犹带春酲懒相送，流莺已向树边啼。
古意下·其二十四
作者：黄之隽
朝代：清
体裁：七言律诗

袅娜腰肢澹薄妆，窗窗院院户相当。三花秀色通春幌，一曲歌声绕翠梁。每到月圆思共醉，不因风起也闻香。昨宵绮帐迎韩寿，却有馀薰在绣囊。
古意下·其五
作者：黄之隽
朝代：清
体裁：七言律诗

筵上南威幸有情，雪肤冰骨步轻轻。长眉亦似烟华贴，明月看从玉手生。桑落气熏珠翠暖，桐花风软筦弦清。玲珑骰子安红豆，六赤重新掷印成。
古意下·其五十
作者：黄之隽
朝代：清
体裁：七言律诗

两朵芙蓉镜里开，一时传喜到妆台。金窗绣户长相见，玉漏铜壶且莫催。每度暗来还暗去，等閒偷入又偷回。良宵更有多情处，婢报天寒泼酒醅。
古意下·其五十一
作者：黄之隽
朝代：清
体裁：七言律诗

绣户徘徊明月光，月明还照半张床。岂知侍女帘帷外，暂醉佳人锦瑟傍。肌骨细匀红玉软，髻鬟狼籍黛眉长。裤花自似秋云薄，惹得巫山梦里香。
古意下·其五十三
作者：黄之隽
朝代：清
体裁：七言律诗

帘钩纤挂玉葱条，深锁东风贮阿娇。月若半环云若吐，花如双脸柳如腰。粉融香汗流山枕，妆发秋霞战翠翘。整顿衣裳皆著却，黛眉偎破未曾描。
古意下·其五十二
作者：黄之隽
朝代：清
体裁：七言律诗

小楼才受一床横，指滑音柔万种情。罗帐四垂红烛背，香云双飐玉蝉轻。窗前人静偏宜夜，枕上相看直到明。两意定知无说处，醉闻花气睡闻莺。
古意下·其五十四
作者：黄之隽
朝代：清
体裁：七言律诗

芙蓉行障掩灯光，小簟风来薤叶凉。素魄近成班女扇，重帏深下莫愁堂。窗前月过三更后，衣上花兼百草香。月不长圆花易落，转添秋夜梦魂狂。
古意下·其八
作者：黄之隽
朝代：清
体裁：七言律诗

酥凝背胛玉搓肩，漆点双眸鬓绕蝉。却敛细眉归绣户，重梳短髻下金钿。含娇含态情非一，倾国倾城并可怜。置向汉宫图画里，红屏风掩绿窗眠。
古意下·其六
作者：黄之隽
朝代：清
体裁：七言律诗

东邻美女实名倡，风月三年宋玉墙。见欲栏边安枕席，偷来花下解珠珰。当时可爱人如画，自后相逢眼更狂。因想阳台无限事，也曾愁杀楚襄王。
古意下·其十
作者：黄之隽
朝代：清
体裁：七言律诗

解引萧郎眼似刀，春风丝管翠楼高。青铜铸出千年镜，瑞锦裁成五色毫。紫陌乱嘶红叱拨，红妆齐抱紫檀槽。石榴裙下从容久，愿拂馀香到缊袍。
古意下·其十一
作者：黄之隽
朝代：清
体裁：七言律诗

芙蓉花外夕阳楼，无限神仙在上头。总把春山扫眉黛，别含琼露爽咽喉。绿窗绣幌天将晓，玉管金樽夜不休。要唤麻姑同一醉，醉时想得纵风流。
古意下·其十七
作者：黄之隽
朝代：清
体裁：七言律诗

琪树西风枕簟秋，碧天如水倚红楼。渐消醉色朱颜浅，转觉情深玉体柔。片片行云著蝉鬓，依依残月下帘钩。眼前有景道不得，画向丹青也合羞。
古意下·其十三
作者：黄之隽
朝代：清
体裁：七言律诗

几回抛却绣工夫，试共卿卿语笑粗。香汗轻尘污颜色，绮罗纤缕见肌肤。得成蝴蝶寻花树，莫羡鸳鸯入画图。直置心亲无貌敬，人生实事是欢娱。
古意下·其十九
作者：黄之隽
朝代：清
体裁：七言律诗

看取妖容露雪肌，腻于琼粉白于脂。堪临薤簟间凭月，斜背银釭半下帷。洛浦风光何所似，楚天云雨尽堪疑。此时不敢分明道，唯有妆楼明镜知。
古意下·其十二
作者：黄之隽
朝代：清
体裁：七言律诗

花鬟月鬓绿云重，不竞春妖冶态浓。鹦鹉杯中浮竹叶，鸳鸯帐里暖芙蓉。教移兰烛频羞影，慢束罗裙半露胸。定是风光牵宿醉，静眠珍簟起来慵。
古意下·其十五
作者：黄之隽
朝代：清
体裁：七言律诗

美人吹灭画堂灯，素影峨峨明月升。十轴轻绡围夜玉，一床珍簟展春冰。同心携手今如此，照眼牵情欲不胜。欹枕醉眠成戏蝶，共寻花思极飞腾。
古意下·其十八
作者：黄之隽
朝代：清
体裁：七言律诗

一枕齐纨海月明，玉肌无疹六铢轻。香濛蜡烛时时暗，风弄红蕉叶叶声。云解有情花解语，绣难相似画难成。与君便是鸳鸯侣，双宿双飞过一生。
古意下·其十六
作者：黄之隽
朝代：清
体裁：七言律诗

朱户深沉别径开，花飞何处好池台。偶因明月清风夜，曾向金扉玉砌来。纵态迷欢心不足，浓妆美笑面相偎。云情自郁争同梦，拂曙残莺百啭催。
古意下·其十四
作者：黄之隽
朝代：清
体裁：七言律诗

自有池荷作扇摇，红蔷薇映碧芭蕉。琼墀绣帐开明月，珠箔银钩对綵桥。直遣麻姑与搔背，偶逢神女学吹箫。长来枕上牵情思，枕上芳辰岂易消。
古意下·其四
作者：黄之隽
朝代：清
体裁：七言律诗

春鸟交交引思浓，谢娥无力晓妆慵。小堂绮帐三千户，南陌青楼十二重。斜倚画檐偷舞态，自盘金线绣真容。婵娟流入襄王梦，会向遥台月下逢。
古意下·其四十
作者：黄之隽
朝代：清
体裁：七言律诗

北堂红草盛丰茸，云想衣裳花想容。凤女颠狂成久别，情人邂逅此相逢。浓香秀色深能浅，慢脸娇蛾纤复秾。斜拔玉钗灯影畔，蜂须蝉翅薄松松。
古意下·其四十一
作者：黄之隽
朝代：清
体裁：七言律诗

美人帘下妒盈盈，今日消魂事可明。多为过防成后悔，唯将旧物表深情。黄金盒里盛红雪，碧玉盘中弄水晶。鹦鹉偷来话心曲，傍帘呼唤勿高声。
古意下·其四十七
作者：黄之隽
朝代：清
体裁：七言律诗

花衫对舞凤凰纹，蝉鬓临风堕绿云。纱幔薄垂金麦穗，青丝高绾石榴裙。江妃玉佩留为念，荀令香炉可待熏。莫恃芙蓉开满面，锦衾深愧卓文君。
古意下·其四十三
作者：黄之隽
朝代：清
体裁：七言律诗

玉面红妆本姓秦，每怜容貌宛如神。芙蓉院外新经雨，玳瑁帘中别作春。娇泪半垂珠不破，蛾眉罢扫月仍新。花间对语应相问，何况亲逢绝世人。
古意下·其四十九
作者：黄之隽
朝代：清
体裁：七言律诗

应知蟢子上罗巾，羡杀乌龙卧锦裀。愿得侍儿为道意，可怜仙女爱迷人。冰肌玉骨清无汗，珠襻香腰稳称身。莫向尊前惜沉醉，千般袅娜不胜春。
古意下·其四十二
作者：黄之隽
朝代：清
体裁：七言律诗

独自婵娟色最浓，一枝娇卧醉芙蓉。柔肠早被秋眸割，倦枕徐欹宝髻松。晓梦未离金夹膝，残香犹煖绣熏笼。请君细看风流意，半在眉间半在胸。
古意下·其四十五
作者：黄之隽
朝代：清
体裁：七言律诗

半胸酥嫩白云饶，背面羞人凤影娇。好似文君还对酒，始知嬴女善吹箫。舞衫斜捲金条脱，拢鬓新收玉步摇。闻道神仙不可接，魂随暮雨此中销。
古意下·其四十八
作者：黄之隽
朝代：清
体裁：七言律诗

不趁音声自趁娇，芙蓉帐煖度春宵。却教鹦鹉呼桃叶，引得黄莺下柳条。垂手乱翻雕玉佩，背灯初解绣裙腰。纱窗月影随花过，须把风流暗里消。
古意下·其四十六
作者：黄之隽
朝代：清
体裁：七言律诗

沉水熏衣白璧堂，画帘垂地紫金床。二年芳思随云雨，半夜潜身入洞房。凉月照窗欹枕倦，轻花委砌惹裾香。多情更有分明处，红缕绡中玉钏光。
古意下·其四十四
作者：黄之隽
朝代：清
体裁：七言律诗

罗幌清风到晓开，夕阳犹带旧楼台。不知玉质双栖处，便觉春光四面来。秦女树前花正发，文君机上锦初裁。美人美酒长相逐，为我殷勤送一杯。
古意中·其一
作者：黄之隽
朝代：清
体裁：七言律诗

凝妆艳粉复如神，明媚鲜妍绝比伦。绿酒一卮红上面，金钗半醉座添春。鸳鸯占水能嗔客，栀子同心好赠人。惭愧梦魂无远近，觉来花月影笼身。
古意中·其七
作者：黄之隽
朝代：清
体裁：七言律诗

妆成皓腕洗凝脂，薄粉轻朱取次施。好与檀郎记花朵，最怜京兆画蛾眉。莺啼燕语芳菲节，蝶影蜂声烂漫时。处处风光今日好，碧栏杆外绣帘垂。
古意中·其三
作者：黄之隽
朝代：清
体裁：七言律诗

云髻盘时未破瓜，桃源仙子不须誇。灯前自绣芙蓉带，醉里同看豆䓻花。婉约娉婷工语笑，轻盈袅娜占年华。蜂偷崖蜜初尝处，一抹浓红傍脸斜。
古意中·其三十
作者：黄之隽
朝代：清
体裁：七言律诗

帘外芭蕉三两窠，石榴花里笑声多。红妆欲醉宜斜日，睡脸初开似剪波。翠凤宝钗垂□𦌉，碧云高髻绾婆娑。东南月上浮纤手，暗为王孙换绮罗。
古意中·其三十一
作者：黄之隽
朝代：清
体裁：七言律诗

送我殷勤酒满卮，已凉天气未寒时。慢拢彩笔閒书字，贪弄金梭懒画眉。烟格月姿曾不改，朝云暮雨镇相随。夜来会吐红裀畔，醉后抛眠恐负伊。
古意中·其三十七
作者：黄之隽
朝代：清
体裁：七言律诗

炉中香气尽成灰，帘外春风正落梅。且待夜深乘月去，遥闻笑语自天来。玉蝉金雀三层插，绿水红莲一朵开。早是消魂残烛影，五更窗下簇妆台。
古意中·其三十三
作者：黄之隽
朝代：清
体裁：七言律诗

织女西垂隐烛台，綵童交捧合欢杯。金铃玉佩相磋切，珠蕊琼花斗剪裁。风袅舞腰香不尽，月圆欹枕梦初回。忍贪风月当年少，误到蓬山顶上来。
古意中·其三十九
作者：黄之隽
朝代：清
体裁：七言律诗

北窗残月照屏风，粉颈韩凭双扇中。灭烛每嫌秋夜短，解衣唯见下裳红。血凝血散今谁是，人去人来自不同。心折此时无一寸，青鸾飞入合欢宫。
古意中·其三十二
作者：黄之隽
朝代：清
体裁：七言律诗

水精帘捲近秋河，苦热初凉入绮罗。笑隔荷花共人语，更乘清月伴君过。心迷晓梦窗犹暗，风过回廊幕有波。应是水仙梳洗处，薄施铅粉画青蛾。
古意中·其三十五
作者：黄之隽
朝代：清
体裁：七言律诗

鸳鸯鸂鶒总双飞，迎得郎来入绣帏。侍女莫嫌抬素手，傍人相劝易罗衣。月明阶下纱窗薄，秋夜床前蜡烛微。唯见玉钗时坠枕，两心和影共依依。
古意中·其三十八
作者：黄之隽
朝代：清
体裁：七言律诗

巳向阶前守月明，度帏穿幕又残更。玉钗风动春幡急，花脸妆匀酒晕生。新妇矶头云半敛，仙人掌上雨初晴。朝云暮雨长相接，莫忘今宵灯下情。
古意中·其三十六
作者：黄之隽
朝代：清
体裁：七言律诗

风流大抵是伥伥，云雨归时带异香。推醉唯知弄花钿，忍寒应欲试梅妆。金盘解下丛鬟碎，玉腕斜封綵缕长。正面偷匀光滑笏，娇羞不肯点新黄。
古意中·其三十四
作者：黄之隽
朝代：清
体裁：七言律诗

窗下银灯暗晓风，郁金堂北画楼东。鸳鸯瓦冷霜华重，翡翠屏閒绣幄红。山色未能忘宋玉，箫声犹自傍秦宫。细腰侍女瑶花外，曾见双鸾舞镜中。
古意中·其九
作者：黄之隽
朝代：清
体裁：七言律诗

真珠帘箔掩兰堂，宝簟玲珑透象床。偶助笑歌嘲阿软，也知情愿嫁王昌。玉炉香煖频添炷，画阁春红正试妆。惆怅引人还到夜，银釭斜背解鸣珰。
古意中·其二
作者：黄之隽
朝代：清
体裁：七言律诗

花钿罗衫耸细腰，凤凰楼上伴吹箫。只留皎月当层汉，苦被芳风透绮寮。才子旧称何水部，佳人屡出董娇饶。不知红药栏杆曲，傍有堕钗双翠翘。
古意中·其二十
作者：黄之隽
朝代：清
体裁：七言律诗

玉楼珠箔但閒居，心每相亲迹且疏。行雨若迷归路处，隔窗应认打门初。岂能无意酬乌鹊，莫比寻常赠鲤鱼。为惜红芳今夜里，月移花影过庭除。
古意中·其二十一
作者：黄之隽
朝代：清
体裁：七言律诗

小院珠帘著地垂，半开香閤见娇姿。今年春色还相误，昨夜消魂更不疑。倚醉无端寻旧约，好风偏似送佳期。此时若有人来听，休遣玲珑唱我诗。
古意中·其二十七
作者：黄之隽
朝代：清
体裁：七言律诗

依依脉脉雨如何，莫爱芳菲湿绮罗。槐陌柳亭无限事，云阶月地一相过。金钿座上歌春酒，银烛台前出翠蛾。脸似芙蓉胸似玉，玉郎沉醉也摩挲。
古意中·其二十三
作者：黄之隽
朝代：清
体裁：七言律诗

红灯烁烁绿盘龙，此处搴帷正面逢。罗袜况兼金菡萏，麝熏微度绣芙蓉。楚王云雨迷巫峡，玉女窗扉报曙钟。最是五更留不住，几时归去愿相从。
古意中·其二十九
作者：黄之隽
朝代：清
体裁：七言律诗

楚腰纤细掌中轻，抱向閒窗却怕明。云鬓半偏新睡觉，春风一面晓妆成。画罗金缕难相称，湘瑟秦箫自有情。此日令人肠欲断，玉钗敲著枕函声。
古意中·其二十二
作者：黄之隽
朝代：清
体裁：七言律诗

故拣繁枝折赠君，看朱成碧思纷纷。玉楼冰簟鸳鸯锦，宝钿香蛾翡翠裙。睡到午时欢到夜，眼如秋水鬓如云。已嫌刻蜡春宵短，红蜡先教刻五分。
古意中·其二十五
作者：黄之隽
朝代：清
体裁：七言律诗

一朵能行白牡丹，雪肌仍是玉琅玕。可怜颜色经年别，须尽笙歌此夕欢。夹幕绕房深似洞，含词忍笑腻于檀。画图省识春风面，稳称菱花子细看。
古意中·其二十八
作者：黄之隽
朝代：清
体裁：七言律诗

收裙整髻故迟留，遥被人知半日羞。卧晚不曾抛好夜，春阴只欲傍高楼。花光来去传香袖，烛影荧煌映玉钩。难得相逢容易别，恩情须学水长流。
古意中·其二十六
作者：黄之隽
朝代：清
体裁：七言律诗

小阁凉添玉蕊风，鸦啼金井下疏桐。池光不定花光乱，地色初分月色红。谁道夫君无伴侣，疑将仙子隔房栊。画屏见后常回首，何况如今鸾镜中。
古意中·其二十四
作者：黄之隽
朝代：清
体裁：七言律诗

栽莲莫怪藕生丝，奈许迎春得藕时。不逐彩云归碧落，唯看新月吐蛾眉。穿花渡水来相访，比翼连襟会肯迟。床上翠屏开六扇，此中情状更谁知。
古意中·其五
作者：黄之隽
朝代：清
体裁：七言律诗

春到梨花日又晡，满身花影倩人扶。半含惆怅閒看绣，应没心情更弄珠。夜卧始知多沗窃，酒阑重得叙欢娱。楚神尚有行云意，能逐东风作雨无。
古意中·其五十
作者：黄之隽
朝代：清
体裁：七言律诗

花满中庭酒满尊，美人相并立琼轩。红丝穿露珠帘冷，玉佩呵光铜照昏。一笑有时堪解梦，回头唯恐更消魂。不知何事鞦韆下，闲掷金梭恼谢鲲。
古意中·其五十一
作者：黄之隽
朝代：清
体裁：七言律诗

寒轻夜浅远回廊，勾引花枝笑凭墙。蜡照半笼金翡翠，罗裙宜著绣鸳鸯。相思莫救烧心火，事过方闻锁骨香。钟动红娘唤归去，向人枕畔著衣裳。
古意中·其五十三
作者：黄之隽
朝代：清
体裁：七言律诗

信知尤物必牵情，不独文君与马卿。银烛焰前贪劝酒，沉香火底坐吹笙。和风细动帘帷暖，胧月斜穿槅子明。总在人间为第一，直疑踪迹到蓬瀛。
古意中·其五十二
作者：黄之隽
朝代：清
体裁：七言律诗

谢庭风韵婕妤才，翡翠屠苏鹦鹉杯。为我踟蹰停酒盏，赠君珍重抵琼瑰。会须携手乘鸾去，且作行云入梦来。光景暗消银烛下，残妆色浅髻鬟开。
古意中·其五十四
作者：黄之隽
朝代：清
体裁：七言律诗

娇羞不肯入鸳衾，月淡花闲夜已深。寒色满窗明枕簟，好香和影上衣襟。通宵道意终无尽，半醉狂心忍不禁。常恐便随巫峡散，真珠帘下晓光侵。
古意中·其八
作者：黄之隽
朝代：清
体裁：七言律诗

走马章台日半斜，门前初下七香车。有缘有相应非佛，能艳能芳自一家。种得海柑才结子，梦为胡蝶也寻花。知君倒箧情何厚，蝉雀参差在扇纱。
古意中·其六
作者：黄之隽
朝代：清
体裁：七言律诗

细环清佩响丁当，冠子梳头双眼长。回雪凌波游洛浦，淡烟微雨恣高唐。花飘舞袖楼相倚，酒泛金樽月未央。几度篝帘相对处，粉胸绵手白莲香。
古意中·其十
作者：黄之隽
朝代：清
体裁：七言律诗

只应连夜复连朝，深闭朱门伴细腰。粉蝶双双穿槛舞，黄莺一一向花娇。情催巧笑开星靥，肠断春风为玉箫。尽日窗前更无事，新团香兽不禁烧。
古意中·其十一
作者：黄之隽
朝代：清
体裁：七言律诗

芙蓉双脸远山眉，云鬓慵梳玳瑁垂。若问玉人殊易识，只因图画最相宜。鸾咽妖唱圆无节，罗荐春香煖不知。折得玫瑰花一朵，亭亭红艳照阶墀。
古意中·其十七
作者：黄之隽
朝代：清
体裁：七言律诗

劳将素手捲虾须，翠幌玲珑瞰九衢。唯有美人多意绪，每来花下得踟蹰。金钗斜戴宜春胜，锦带交垂连理襦。莺舌分明呼婢子，画眉深浅入时无。
古意中·其十三
作者：黄之隽
朝代：清
体裁：七言律诗

花边白犬吠流莺，拾翠人归楚雨晴。自是夙缘应有累，也知心许恐无成。今朝何事偏情重，一顾难酬觉命轻。纵使被雷烧作烬，此生终不负卿卿。
古意中·其十九
作者：黄之隽
朝代：清
体裁：七言律诗

珠翠沉檀处处堆，楚云湘雨会阳台。才成好梦刚惊破，几度閒眠却觉来。忽喜叩门传语至，不知迷路为花开。玉钩栏内朱帘捲，慢拨鸳鸯送一杯。
古意中·其十二
作者：黄之隽
朝代：清
体裁：七言律诗

嫌罗不著索轻容，却系裙腰伴雪胸。碧沼共攀红菡萏，秋房初结白芙蓉。重吟细把真无奈，浩态狂香昔未逢。如在广寒宫里宿，兰窗绣柱玉盘龙。
古意中·其十五
作者：黄之隽
朝代：清
体裁：七言律诗

风流又及少年时，火急欢娱慎勿迟。衣汗稍停床上扇，蝶娇频采脸边脂。锦茵罗荐承轻步，银烛金杯映翠眉。啼鸟休啼花莫笑，夜来潜与玉郎期。
古意中·其十八
作者：黄之隽
朝代：清
体裁：七言律诗

星月相逢现此身，铅华不御得天真。时将纤手匀红脸，似有微词动绛唇。饮罢更怜双袖舞，灯前合作一家春。深知身在情长在，莫窃香来带累人。
古意中·其十六
作者：黄之隽
朝代：清
体裁：七言律诗

分明同在后堂前，白日嫦娥旱地莲。二八蛾眉梳堕马，一双纤手语香弦。醉中不得亲相倚，个里无穷总可怜。向晚移灯上银簟，花须终发月须圆。
古意中·其十四
作者：黄之隽
朝代：清
体裁：七言律诗

卧簟乘閒乍逐凉，裤裁宫缬砑裙长。情多最恨花无语，齿折仍誇笑不妨。缥粉壶中沉琥珀，青罗帐里寄鸳鸯。玉为通体依稀见，怪得轻风送异香。
古意中·其四
作者：黄之隽
朝代：清
体裁：七言律诗

绣户雕轩文杏梁，团情团思醉韶光。花间昔日黄鹂啭，帘外春风杜若香。神女欲来知有意，小姑居处本无郎。自从邂逅芙蓉帐，夜夜还栖双凤凰。
古意中·其四十
作者：黄之隽
朝代：清
体裁：七言律诗

柳暗朱楼多梦云，鞦韆打困解罗裙。凉簪坠发春眠重，花榭留欢夜漏分。炉火欲消灯欲尽，博山微煖麝微熏。低迷隐笑原非笑，切莫教他孙寿闻。
古意中·其四十一
作者：黄之隽
朝代：清
体裁：七言律诗

曾闻仙子住天台，天赐胭脂一抹腮。月色更添春色好，无心翻似有心来。自言此去横塘近，且被人间更漏催。银烛未消窗送曙，揽衣推枕起徘徊。
古意中·其四十七
作者：黄之隽
朝代：清
体裁：七言律诗

月照高楼一曲歌，春风帘里旧青娥。罗襦宝带为君解，香灺灯光奈尔何。但问此身消得否，不知情事久长么。钟声欲绝东方动，雨后花容淡处多。
古意中·其四十三
作者：黄之隽
朝代：清
体裁：七言律诗

倚楼垂袂复凭栏，云髻葱茏紫凤寒。红烛影回仙态近，黄金梯滑并行难。象床宝帐无言语，复道交窗作合欢。虽喜得同今夜枕，我心犹欲画图看。
古意中·其四十九
作者：黄之隽
朝代：清
体裁：七言律诗

残灯和烬闭朱栊，一只横钗坠髻丛。谁信好风清簟上，不知明月出墙东。传情每向馨香得，细算还缘血脉同。四体著人娇欲泣，可怜容色夺花红。
古意中·其四十二
作者：黄之隽
朝代：清
体裁：七言律诗

金缕鸳鸯满绛裙，温黂飘出麝脐熏。长筹未必输孙皓，绣被何须属鄂君。焰焰兰膏明狭室，纤纤玉笋裹轻云。流苏帐晓春鸡早，每到闻时似不闻。
古意中·其四十五
作者：黄之隽
朝代：清
体裁：七言律诗

无力严妆倚绣栊，自疑身在画屏中。越罗冷薄金泥重，水阁虚凉玉簟空。应有妖魂随暮雨，巧将花貌占春风。娇娆不耐人拳局，一朵红酥旋欲融。
古意中·其四十八
作者：黄之隽
朝代：清
体裁：七言律诗

催整花钿出绣闺，能将一笑使人迷。宜须数数谋欢会，未可匆匆便解携。扑粉更添香体滑，弹琴常到月轮低。与郎酣梦浑忘晓，翠幕纱窗莺乱啼。
古意中·其四十六
作者：黄之隽
朝代：清
体裁：七言律诗

焚香宴坐晚窗深，暗觉馨香已满襟。十五翠蛾羞水色，一双红脸动春心。风条月影皆堪重，玉液金华莫厌斟。帘幕四垂灯燄暖，解衣先觉冷森森。
古意中·其四十四
作者：黄之隽
朝代：清
体裁：七言律诗

粉壁红窗画不成，来频鹦鹉亦知名。能消忙事成閒事，甚觉多情胜薄情。镜上有尘犹可拂，暗中无烛若为行。瑶阶夜色凉如水，更倚朱栏待月明。
咏手
作者：黄之隽
朝代：清
体裁：七言律诗

绿鬟侍女手纤纤，髣髴还应露指尖。为我樽前横绿绮，偶然楼上捲珠帘。繁弦似玉纷纷碎，银鸭无香旋旋添。喜字漫书三十六，彩毫何必梦江淹。
咏新婚
作者：黄之隽
朝代：清
体裁：七言律诗

一家欢笑设红筵，月对琼杯此夜圆。弄玉有夫皆得道，刘纲与妇共升仙。人情已觉春长在，眼色相当语不传。花烛分阶移锦帐，凤凰飞出四条弦。
品令·赠粱仙来纳姬
作者：黄之隽
朝代：清

蜡照笼金翠。透帘外、香兰气。晓光才动，梦华才醒，碧绡幮内。柳样纤腰，医得瘦腰健未。洞箫才子。解怜惜、人扶侍。小窗低问，熏炉画扇，阿谁之惠。尽办閒情，朝罢倚花频醉。
壶中天·七叠韵代柬·其七
作者：黄之隽
朝代：清

把君吟卷，羡群贤歌咏，太平寰宇。不但流连花月事，空说酒家渔户。鹿柴诗成，辋川图就，大得王裴趣。譬于甘旨，五侯鲭味同煮。吾亦千里怀人。六时觅句，缄写投山坞。惭愧填词艰压韵，岂解笔歌墨舞。貂续篇多，蛇添调积，未免宾喧主。烦为绳削，合于秦柳高处。
壶中天·三叠韵和初食园笋·其三
作者：黄之隽
朝代：清

才过惊蛰，是轻阴地面，薄雷天宇。一寸春泥封不住，欲进渭川千户。箨未成斑，萌刚露角，中有甘香趣。尝鲜老餮，斸来随剥随煮。知是张廌閒居，山肴野蔌。取办修篁坞。吾恐来游过笋候，唯对此君吟舞：旧掘痕边，新抽影外，看竹何须主。指尖刻粉，记参玉版禅处。
壶中天·五叠韵和中秋夜同雪庄赏桂·其五
作者：黄之隽
朝代：清

何来仙种，是广寒、栽向琼楼玉宇。曾伴吴刚经斧斫，七宝同修月户。叶底翔鸾，花边驯兔，凑合蟾宫趣。垒垒桂实，生餐更不须煮。惟有张姓连天，天香飘下，金粟填秋坞。赓唱满庭芳一曲，胜谱霓裳之舞。宾客淮南，风骚泖上，先后推盟主。吾吟招隐，小山丛桂何处。
壶中天·六叠韵和晚晴看梅花·其六
作者：黄之隽
朝代：清

先春欲吐，便琼瑶一色，铺为庭宇。林下水边装点惯，雅称高人门户。翠羽轻风，玉鳞斜月，索笑都成趣。澹寒滋味，竹炉汤茗初煮。遥识鹤径风漪，岚光塔影，一种孤山坞。幸不折来伤岁暮，几片雪花齐舞。姑射神人，罗浮仙子，与寿阳公主。依稀不见，且寻香处疏处。
壶中天·再叠韵和赋海棠·其二
作者：黄之隽
朝代：清

今年白下，趁春游、踏遍梵宫琳宇。记得隐仙庵里去，一抹绛云遮户。艳又藏丰，娇还带醉，满树杨妃趣。道人供客，雨前芽费频煮。那识薛淀家乡，清河宅第，也有藏春坞。花底邀宾吟玩早，怕待落花飞舞。红绮铺烟，紫绵烘日，烂漫逢贤主。惹人思忆，午晴莺语深处。
壶中天·四叠韵和赋绿阴·其四
作者：黄之隽
朝代：清

洗红过了，看池塘柳絮，飞入檐宇。露湿烟笼天一幄，不辨朱门蓬户。百种萋迷，十分渲染，图写天然趣。渔舟棹破，泊来午饭才煮。应为廿四番风，吹完花信，绿暗辛夷坞。知是谁家双乳燕，穿过浓阴而舞。碧蘸衣罗，翠黏屐藓，欲访山庄主。山童遥指，树深人不知处。
壶中天·江亭寓中寄题张进士奕山学圃居即次原韵
作者：黄之隽
朝代：清

朱家角里，料无因、缩做对门衡宇。闻说瀛壶风景好，几许松窗云户。不似城居，谷阳桥畔，绝少山林趣。高轩曾过，愧无一字堪煮。约我春泛鸥波，秋乘渔艇，来访湖边坞。想到花香茶熟候，不禁色飞眉舞。逆旅经年，相思隔水，孤负园亭主。予怀渺渺，九峰三泖佳处。今年白下，趁春游、踏遍梵宫琳宇。记得隐仙庵里去，一抹绛云遮户。艳又藏丰，娇还带醉，满树杨妃趣。道人供客，雨前芽费频煮。那识薛淀家乡，清河宅第，也有藏春坞。花底邀宾吟玩早，怕待落花飞舞。红绮铺烟，紫绵烘日，烂漫逢贤主。惹人思忆，午晴莺语深处。才过惊蛰，是轻阴地面，薄雷天宇。一寸春泥封不住，欲进渭川千户。箨未成斑，萌刚露角，中有甘香趣。尝鲜老餮，斸来随剥随煮。知是张廌閒居，山肴野蔌。取办修篁坞。吾恐来游过笋候，唯对此君吟舞：旧掘痕边，新抽影外，看竹何须主。指尖刻粉，记参玉版禅处。洗红过了，看池塘柳絮，飞入檐宇。露湿烟笼天一幄，不辨朱门蓬户。百种萋迷，十分渲染，图写天然趣。渔舟棹破，泊来午饭才煮。应为廿四番风，吹完花信，绿暗辛夷坞。知是谁家双乳燕，穿过浓阴而舞。碧蘸衣罗，翠黏屐藓，欲访山庄主。山童遥指，树深人不知处。何来仙种，是广寒、栽向琼楼玉宇。曾伴吴刚经斧斫，七宝同修月户。叶底翔鸾，花边驯兔，凑合蟾宫趣。垒垒桂实，生餐更不须煮。惟有张姓连天，天香飘下，金粟填秋坞。赓唱满庭芳一曲，胜谱霓裳之舞。宾客淮南，风骚泖上，先后推盟主。吾吟招隐，小山丛桂何处。先春欲吐，便琼瑶一色，铺为庭宇。林下水边装点惯，雅称高人门户。翠羽轻风，玉鳞斜月，索笑都成趣。澹寒滋味，竹炉汤茗初煮。遥识鹤径风漪，岚光塔影，一种孤山坞。幸不折来伤岁暮，几片雪花齐舞。姑射神人，罗浮仙子，与寿阳公主。依稀不见，且寻香处疏处。把君吟卷，羡群贤歌咏，太平寰宇。不但流连花月事，空说酒家渔户。鹿柴诗成，辋川图就，大得王裴趣。譬于甘旨，五侯鲭味同煮。吾亦千里怀人。六时觅句，缄写投山坞。惭愧填词艰压韵，岂解笔歌墨舞。貂续篇多，蛇添调积，未免宾喧主。烦为绳削，合于秦柳高处。
壶中天·江亭寓中寄题张进士奕山学圃居即次原韵·其一
作者：黄之隽
朝代：清

朱家角里，料无因、缩做对门衡宇。闻说瀛壶风景好，几许松窗云户。不似城居，谷阳桥畔，绝少山林趣。高轩曾过，愧无一字堪煮。约我春泛鸥波，秋乘渔艇，来访湖边坞。想到花香茶熟候，不禁色飞眉舞。逆旅经年，相思隔水，孤负园亭主。予怀渺渺，九峰三泖佳处。
夏·其一
作者：黄之隽
朝代：清
体裁：五言律诗

水榭花繁处，风帘不碍凉。汗妆莲委露，衣润麝消香。莫惜黄金缕，都倾白玉浆。双双新燕子，时得近雕梁。
夏·其七
作者：黄之隽
朝代：清
体裁：五言律诗

白与粉花连，朱栏映转鲜。海榴开似火，锦石小如钱。萤影疏帘外，云形绣户前。沾黏经汗席，须待月光眠。
夏·其三
作者：黄之隽
朝代：清
体裁：五言律诗

向人娇婀娜，莲萼捧重台。叶动罗帷飏，花连锦帐开。虫丝交影细，萤燄触帘回。坐感红绡薄，香衫袖窄裁。
夏·其九
作者：黄之隽
朝代：清
体裁：五言律诗

暑气檐前过，烟萝更几层。花光晴漾漾，虫翅晓薨薨。衫薄偏憎日，钗斜只镂冰。扇因秋弃置，乍可在炎蒸。
夏·其二
作者：黄之隽
朝代：清
体裁：五言律诗

粉汗红绵扑，氛氲香气多。卷帘凉暗度，乘月夜相过。掩笑须欹扇，含羞未解罗。散香蕲簟滑，肢体自婆娑。
夏·其五
作者：黄之隽
朝代：清
体裁：五言律诗

栏杆枕芰荷，金幌半垂罗。清昼开帘坐，微凉待扇过。玉窗通日气，珍簟接烟波。莫怪消炎热，天将奈尔何。
夏·其八
作者：黄之隽
朝代：清
体裁：五言律诗

直向床前浴，帘帏一任重。但惊飞熠耀，相忆采芙蓉。素腕惭新藕，愁眉淡远峰。明朝绮窗下，发乱绿松松。
夏·其六
作者：黄之隽
朝代：清
体裁：五言律诗

画来偏觉好，罗薄透凝脂。柳暗莺啼处，荷喧雨到时。汗馀衫更馥，景宴枕犹欹。胸雪宜新浴，香风不敢吹。
夏·其十
作者：黄之隽
朝代：清
体裁：五言律诗

曾经纤手里，纨扇思何长。细葛含风软，单衣染焙香。嫩茶重搅绿，微汗欲销黄。犹恐何郎热，频回一夕肠。
夏·其四
作者：黄之隽
朝代：清
体裁：五言律诗

已动蒲葵扇，微风在绿条。新晴看蛱蝶，骤雨闹芭蕉。茗碗纤纤捧，花纹细细挑。翻嫌枕席上，香汗湿鲛绡。
夏闺·其一
作者：黄之隽
朝代：清
体裁：七言律诗

厌著龙绡著越纱，兼将寒井浸甘瓜。满庭新种樱桃树，移宴多随茉莉花。閒遣青琴飞小雪，唯令碧玉泛流霞。娇鬟堆枕钗横凤，高捲蚊幮独卧斜。
夏闺·其二
作者：黄之隽
朝代：清
体裁：七言律诗

水槛幽窗暑月中，荷花深处小船通。蝶衔红蕊蜂衔粉，池带轻波柳带风。绿树碧帘相掩映，玉壶纨扇亦玲珑。晚妆初了明肌雪，楚葛湘纱净似空。
女冠子·庚辰岁元夕
作者：黄之隽
朝代：清

去年元夕。曾被雪花淹黑。到今年。稳料春能霁。谁知月怕圆。雨偏连夜雨，天竟不成天。阁过观灯兴，待明年。
女咏·其一
作者：黄之隽
朝代：清
体裁：五言律诗

秦地吹箫女，箫鸣凤下空。雾帘深杳悄，珠缀引□胧。衣桁侵池翠，盘花捲烛红。夜来双月满，萧史在楼中。
女咏·其七
作者：黄之隽
朝代：清
体裁：五言律诗

窗下抛梭女，妆成独见时。向风摇羽扇，对镜弄花枝。丛鬓随钗敛，纤衫整髻迟。为君安首饰，少有外人知。
女咏·其三
作者：黄之隽
朝代：清
体裁：五言律诗

金钏越溪女，西施宁久微。若从巫峡过，好取洛川归。处处花相引，双双燕并飞。浣纱春水急，看影试新衣。
女咏·其九
作者：黄之隽
朝代：清
体裁：五言律诗

十五小家女，鸾闺念掌珍。理琴开宝匣，抱瑟坐花茵。两股方安髻，双鬟将及人。万金酬一顾，高价动殊邻。
女咏·其二
作者：黄之隽
朝代：清
体裁：五言律诗

飘渺巫山女，知为何处云。香销翠羽帐，花点石榴裙。罗绮留春色，帘栊引霁氛。襄王梦行雨，消息几时闻。
女咏·其五
作者：黄之隽
朝代：清
体裁：五言律诗

垆边酒家女，相见倍依依。溽暑销珍簟，轻阴隔翠帏。波痕空映袜，花气近薰衣。嫩畏人看损，凝腰素一围。
女咏·其八
作者：黄之隽
朝代：清
体裁：五言律诗

鞦韆细腰女，鸾凤影翩翩。杂佩含风响，轻𥚑映体鲜。邀人傅香粉，为我舞金钿。转盼如波眼，情教细语传。
女咏·其六
作者：黄之隽
朝代：清
体裁：五言律诗

采莲溪上女，花发夜来风。竞把琉璃盏，偷穿玳瑁栊。竹阴初月薄，香径小船通。为惜鸳鸯鸟，徘徊莲叶东。
女咏·其十
作者：黄之隽
朝代：清
体裁：五言律诗

窈窕双鬟女，相逢几许难。自堪金屋贮，聊取玉琴弹。抬镜仍嫌重，垂帘却避寒。娇多不肯别，犹得暂时看。
女咏·其四
作者：黄之隽
朝代：清
体裁：五言律诗

宋玉东家女，珠帘玳瑁钩。面花无隔笑，月扇未遮羞。秀色燃红黛，新妆下翠楼。又疑神女过，拟画碧云收。
好事近
作者：黄之隽
朝代：清

高卧小船梢。仰看插江峰色。都被绿痕皴断，是丛篁幽石。天开十摺画屏风，遮住半江黑，仔细乱篙撑处，怕悬崖崩坼。
定风波·月下渡江
作者：黄之隽
朝代：清

燕子矶根急浪舂。浪痕遥飐水灯红。无数帆樯先后发。乘月。阿谁能唱大江东。呼起当年吴大帝。贪睡。不知船上有英雄。独立柁楼吞沆漭。箫响。一声惊起万鱼龙。
少年游·听琴
作者：黄之隽
朝代：清

花枝酒盏倦风尘。羞认壮年身。明月高时，小灯低处，绿绮又销魂。幽情弹碎秋风里，生怕客窗闻。离绪七条，愁根双结，泪点十三痕。
幽窗
作者：黄之隽
朝代：清
体裁：五言律诗

暗上红楼立，花前念旧欢。无人同怅望，使我复悽酸。信谱弹琴误，临风整线难。何时一尊酒，一见一相宽。
应天长·秋夜
作者：黄之隽
朝代：清

一痕月浸窗棂纸。廊外风吹梧叶坠。夜无情，秋有意。抛个不眠人在此。忆来惆怅事。付与画栏烟水。一种花香露气。分明是梦里。
归田乐·柬路西驾
作者：黄之隽
朝代：清

昼压蒿塍雨。望故人、此时城北，渺渺云浓处。健否念我否。饮否吟否。何久无书寄鳞羽。如予奈何许。自唱无聊伤心句。欲为君道，肠断那堪数。懒耳抑郁耳。恨耳惫耳愁耳。汝若相怜愿分与。
忆汉月·代人愁月
作者：黄之隽
朝代：清

没个有情如尔。辛苦寻侬来此。夜阑珍重下回廊，蓦地照人憔悴。垂帘浑怕看，偏照到、绿罗帏里。一泓碧水浸衾寒，那忍卸头来睡。
念奴娇·病起
作者：黄之隽
朝代：清

屏低六扇，耐朝来、惯度药炉烟影。著背寒生帘不捲，阴雪瓦棱犹剩。炙炭才红，呵毫未黑，懒趣唯耽静。谁来寻伴，小窗天气初暝。同是千里依人，柔情绕指，为惜天涯病。流水年光如梦里，孤负灯前人醒。串断喉珠，字消心篆，绣被多时冷。笑拈图画，一团梅竹相映。
怨情·其一
作者：黄之隽
朝代：清
体裁：五言律诗

拜月妆楼上，春风荡妾魂。绿窗笼水影，红粉湿啼痕。玉帐枕犹煖，金炉火尚温。一灯愁里梦，肠断欲何言。
怨情·其七
作者：黄之隽
朝代：清
体裁：五言律诗

避人匀迸泪，误落石榴裙。破镜徒相问，馀香不忍闻。别来唯独宿，醉后复何云。莺语惊残梦，阳台朝暮云。
怨情·其三
作者：黄之隽
朝代：清
体裁：五言律诗

疑是梦中欢，啼妆晓不乾。玉钗斜白燕，铜镜立青鸾。就枕浑无睡，更衣又怕寒。琴声消别恨，柔指发哀弹。
怨情·其九
作者：黄之隽
朝代：清
体裁：五言律诗

迟迟入绮阁，阁迥亘黄昏。镜朗灯分燄，墙高月有痕。避郎郎不见，礼佛佛无言。漏永沉沉静，团圆因梦魂。
怨情·其二
作者：黄之隽
朝代：清
体裁：五言律诗

徘徊秖自知，是妾断肠时。怅望回纤手，留连叹色丝。游边曾结念，别处鲜开眉。织得双栖凤，灯花局上吹。
怨情·其五
作者：黄之隽
朝代：清
体裁：五言律诗

流莺暗处喧，犬也吠何繁。月色来侵幌，春风与闭门。临明寒一阵，伏枕泪双痕。赖有残灯火，含情无片言。
怨情·其八
作者：黄之隽
朝代：清
体裁：五言律诗

孤眠懒未能，一点夜深灯。半袖笼青镜，重帘挂紫绳。单衾自不煖，春梦亦无凭。倘寄相思字，相思劳寝兴。
怨情·其六
作者：黄之隽
朝代：清
体裁：五言律诗

卓家人寂寞，尚自在临邛。有意来相访，何时约再逢。浪传乌鹊喜，难附鲤鱼封。明月弹琴夜，幽关恨几重。
怨情·其十
作者：黄之隽
朝代：清
体裁：五言律诗

有别时留恨，烟中挂一帆。几时消薄怒，宁为发空函。细事当棋遣，离心觉刃劖。要传书札去，泪下不能缄。
怨情·其十一
作者：黄之隽
朝代：清
体裁：五言律诗

轻梭聊驻织，小妇怨流黄。鸾镜无由照，蛾眉自觉长。终惭异蝴蝶，只是见鸳鸯。独自幽闺里，帘垂却入房。
怨情·其十三
作者：黄之隽
朝代：清
体裁：五言律诗

玉管朝朝弄，罗帷日日啼。月生方见树，石乱不成泥。柳眼春相续，花枝暮欲低。昏昏还就枕，巫峡梦终迷。
怨情·其十二
作者：黄之隽
朝代：清
体裁：五言律诗

不知何处笛，堪恨是春风。草蔓□阶绿，花飘香径红。光生玉台上，路入画屏中。徒引相思泪，银床一半空。
怨情·其十五
作者：黄之隽
朝代：清
体裁：五言律诗

半夜独眠时，灯挑皓腕肌。肺肠无处说，情分不曾移。素面凝香雪，灵津咽玉池。自然堪下泪，风月讵相思。
怨情·其十四
作者：黄之隽
朝代：清
体裁：五言律诗

莫似湘妃泪，宁同卓氏琴。独行看影笑，尽日倚栏吟。炉冷蜘蛛喜，园空蛱蝶寻。离魂将别梦，只是旧时心。
怨情·其四
作者：黄之隽
朝代：清
体裁：五言律诗

金刀剪一声，楼上望卿卿。已带伤春病，新添惜别情。柳旁慵独坐，园外好同行。锦字行行苦，回肠自结成。
情诗六言·其一
作者：黄之隽
朝代：清
体裁：六言诗

鸳鸯一处两处，风月相和寂寥。妾拟将身嫁与，我郎何处情饶。
情诗六言·其七
作者：黄之隽
朝代：清
体裁：六言诗

金烬暗桃残烛，移尊更就芳筵。回面共人閒语，去年春似今年。
情诗六言·其三
作者：黄之隽
朝代：清
体裁：六言诗

宝髻偏宜宫样，春光暗入花钿。既逢解佩游女，谁复商量管弦。
情诗六言·其九
作者：黄之隽
朝代：清
体裁：六言诗

芙蓉月下鱼戏，更值凌波洛妃。且愿相留款洽，载莲艇子撑归。
情诗六言·其二
作者：黄之隽
朝代：清
体裁：六言诗

池北池南草绿，山南山北雪晴。花间一杯促膝，罗袜绣被逢迎。
情诗六言·其五
作者：黄之隽
朝代：清
体裁：六言诗

正是落花时节，又听黄鸟绵蛮。记取钗横鬓乱，蛾眉犹自弯弯。
情诗六言·其八
作者：黄之隽
朝代：清
体裁：六言诗

楼上新妆待夜，帘垂斜月悠悠。夜后邀陪明月，还应先照西楼。
情诗六言·其六
作者：黄之隽
朝代：清
体裁：六言诗

半寒半暖正好，明日后日花开。宿翠残红窈窕，听歌弄影徘徊。
情诗六言·其十
作者：黄之隽
朝代：清
体裁：六言诗

绝代佳人难得，春楼处子倾城。含情咫尺千里，落日微风送行。
情诗六言·其十一
作者：黄之隽
朝代：清
体裁：六言诗

至近至远东西，东望西望路迷。玉勒金鞍何处，晴川落日初低。
情诗六言·其十七
作者：黄之隽
朝代：清
体裁：六言诗

惆怅空教梦见，相思无处通书。若向阳台荐枕，何殊西子同车。
情诗六言·其十三
作者：黄之隽
朝代：清
体裁：六言诗

门掩残花寂寂，心随挂鹿摇摇。红袖不乾谁会，空馀泪滴回潮。
情诗六言·其十二
作者：黄之隽
朝代：清
体裁：六言诗

美人病来遮面，揉损联娟澹眉。花落家僮未扫，扫即郎去归迟。
情诗六言·其十五
作者：黄之隽
朝代：清
体裁：六言诗

绿倒红飘欲尽，花开叶落堪悲。蝉鬓美人愁绝，妆成不画蛾眉。
情诗六言·其十八
作者：黄之隽
朝代：清
体裁：六言诗

江上年年春早，树头花落花开。良图有分终在，忆梦天明未回。
情诗六言·其十六
作者：黄之隽
朝代：清
体裁：六言诗

江南江北愁望，千里万里月明。黄叶一离一别，津头日日人行。
情诗六言·其十四
作者：黄之隽
朝代：清
体裁：六言诗

花里暂时相见，闺中独坐含情。桃源洞口来否，月色今宵最明。
情诗六言·其四
作者：黄之隽
朝代：清
体裁：六言诗

芳草落花无限，和风喜气相随。罗幕绣帷鸳被，世间唯有君知。
惜红衣·红鹦鹉
作者：黄之隽
朝代：清

帔染明霞，襟披绛雪，异常妆饰。带燄风流，炎州孕秾赤。南洋万里，休怨损、朱颜标格。如昔。红袖雕阑，伴天涯羁客。金梁小立。鹦父相逢，回身澹无色。花前暗自爱惜。影儿只。须倩绣娘针线，猩血綵绒亲擘。待去时携看，长记岭南相识。
感皇恩·虞美人花
作者：黄之隽
朝代：清

小绿媚苔痕，软绡初揭。露染春腮印红缬。丽人妆罢，莫倚鲜花争折。看来浓湿处，虞兮血。前生如梦，楚歌遥歇。泪影丝丝舞裙裂。晚庭风起，应惹重瞳愁绝，落红吹未散，同寻月。
拥鼻·其一
作者：黄之隽
朝代：清
体裁：七言律诗

应凭栏干独自愁，寻思閒事到心头。春帷懒卧鸳鸯被，珍簟新铺翡翠楼。唯恨仙桃迟结实，不如庭草解忘忧。人生岂得轻离别，望断长川一叶舟。
拥鼻·其二
作者：黄之隽
朝代：清
体裁：七言律诗

剪断香魂一缕愁，一条斜月到床头。残春谩道深倾酒，尽夕无言空倚楼。顾我有怀同大梦，知君两地结离忧。病来前约分明在，杨柳东西绊客舟。
探春令·禅室美人蕉·其二
作者：黄之隽
朝代：清

阿谁钗钏，施蒲团，笑燕支一簇。看散花天女、娇妆束。荫怀素、庵头绿。禅心婆子休烧逐。异寒崖枯木。夜龛聊寄红绡宿。悟梦里、原无鹿。
探春令·闺房僧鞋菊
作者：黄之隽
朝代：清

绿窗休认，倚摩登，误西风行脚。料苇枯只履、还飘泊。借绮户、花丛著。紫英摘取妆台谑。道如来拈错。寸趺嫌踏莲华浊。换小朵、清秋萼。阿谁钗钏，施蒲团，笑燕支一簇。看散花天女、娇妆束。荫怀素、庵头绿。禅心婆子休烧逐。异寒崖枯木。夜龛聊寄红绡宿。悟梦里、原无鹿。
探春令·闺房僧鞋菊·其一
作者：黄之隽
朝代：清

绿窗休认，倚摩登，误西风行脚。料苇枯只履、还飘泊。借绮户、花丛著。紫英摘取妆台谑。道如来拈错。寸趺嫌踏莲华浊。换小朵、清秋萼。
探芳信·午日重到荷池同邹太史泰和
作者：黄之隽
朝代：清

早朝罢。趁一扇障尘，双鞋替马。正晓凉天气，平地澹如画。远风吹聚蓬瀛侣，人影垂杨下。比前番、燕态全轻，鹭情尤雅。好景渐宜夏。看萍点钱圆，浪文绫砑。依约江南，倒绿映檐瓦。无人竞渡空流水，引起思乡话。向波湾、试觅渔竿共把。
探芳信·春溪即事
作者：黄之隽
朝代：清

最潇洒。是碧水如油，柳湾乱泻。又趁人蝴蝶，成团舞花罅。晴堤草绿萦裙带，衫子游丝惹。阿谁家、粉黛风前，澹罗吹麝。遥岸互游冶。听弦风鸢，鞭嘶宝马。暖意熏人，人境颇堪画。画师倘写溪头景，写我伤春者。问先生、你个伤春难写。
摸鱼儿·拟关盼盼燕子楼词
作者：黄之隽
朝代：清

闭春楼、小灯红吐，春烟楼外无数。相思一夜情多少，应似鬓丝千缕。张节度。祇剩下、鸾箫蛟瑟无人觑。凄凉旧谱。任砖绣呀青，土花笑绿，白日响蛇鼠。玄禽至，也解雕梁怨语。朱门空锁高树。自埋剑履歌尘散，销歇十年眉妩。张节度。又几遍、白杨风扫坟头路。残红似雨。拚一缕柔魂，冥冥雨里，化作纸钱去。
斗百草·雨中芍药
作者：黄之隽
朝代：清

恣意喧妍，片云浓处天无赖。做雨成丝，弄花如水，几度斜飘密洒。一枝枝、是酒后憨情，浴馀困态。向碧玉栏边，妖娆侧倚，亸鬟低黛。应恨繁华迟暮，生未逢春，九十韶光浑不在。腮影香沾，泪痕珠浥，为怜伊、将离谶改。休持赠、牢抱芳心风前耐。晚晴外、约佳人、玉纤试采。
新雁过妆楼·咏菊
作者：黄之隽
朝代：清

半掩莓苔。重阳过、幽花淡日初开。美人芳草，随意变做秋怀。品第杨妃西子样，记曾细写小名佳。费差排。映帘傍槛，无数金钗。遥燐芙蓉杜若，定卸香断浦，毁貌荒涯。未如三径，篱外縠剪绡裁。西风又吹瘦影，送黄蝶依依飞去来。问情里，更夜阑相对，月地霜阶。
新雁过妆楼·本意
作者：黄之隽
朝代：清

夜静秋高。芦花外、飞鸣暗趁风飘。惹愁撩恨，偏到画槛兰撩。不管何人楼里住，半明半灭小灯挑。镇无憀。近窗听得，拖过烟霄。曾经当年话别，看断行字迹，染泪红绡。旧时心事，今夜又值初遭。横空甚云甚雨，助嘹唳、声声悲宋骚。人无侣，剩竟床长箪，闻此魂消。
无题·其一
作者：黄之隽
朝代：清
体裁：五言排律

个是洛川神，凌波生素尘。歌钟芳月曙，花萼艳阳晨。柳叶眉间发，檀痕衣上新。柔情终不远，旧梦始知真。荐枕青蛾艳，分香翠黛颦。雕笼熏绣被，金镜抱仙轮。蘸甲斟琼液，垂丝钓锦鳞。暗娇妆靥笑，斜卧脸波春。伴雨聊过楚，连城欲向秦。幽亭来北户，爱树满西津。艳艳令人醉，盈盈不自珍。纱灯留火细，腻颊凝花匀。婀娜何如妾，婵娟可并人。红颜称绝代，光彩映诸邻。
无题·其一
作者：黄之隽
朝代：清
体裁：五言律诗

捲帐却熏笼，杯明蜡剪红。衣风飘叆叇，花树杳玲珑。月影侵床上，灯光落水中。凝情都未语，小阁睡娃童。
无题·其一
作者：黄之隽
朝代：清
体裁：七言律诗

篱中秀色画屏纡，春日兼蒙暄暖扶。传语风光共流转，敢论松竹久荒芜。旧来好事今能否，昨夜邀欢乐更无。回首可怜歌舞地，阆风玄圃与蓬壶。
无题·其一
作者：黄之隽
朝代：清
体裁：五言律诗

翠眉萦度曲，鞍马去相寻。必脱黄金辔，频抽白玉簪。春知催柳别，草见踏青心。可惜欢娱地，空留一院阴。
无题·其七
作者：黄之隽
朝代：清
体裁：七言律诗

愿吹野水注金杯，恐失佳期后命催。返照入江翻石壁，行云几处傍琴台。无边落木萧萧下，但见群鸥日日来。不有小舟能荡桨，一生襟抱为谁开。
无题·其七
作者：黄之隽
朝代：清
体裁：五言律诗

莫恋卓家垆，邻姬亦姓胡。直须台上看，不向府中趋。拂镜羞温峤，嚬蛾舞绿珠。纤腰软无力，未醉岂劳扶。
无题·其三
作者：黄之隽
朝代：清
体裁：五言律诗

为底胡姬酒，雄心此夜降。蝶高飞有伴，鹊喜语成双。倚槛花临水，吹灯月在窗。不因媒结好，谁共倒秋釭。
无题·其三
作者：黄之隽
朝代：清
体裁：五言律诗

他日辞神女，腰肢胜宝衣。别筵花欲暮，照席绮逾依。香雾云鬟湿，寒房烛影微。野鸦无意绪，一一背人飞。
无题·其三
作者：黄之隽
朝代：清
体裁：五言排律

宝帐垂连理，雕梁起暗尘。暂过当永夜，幽兴惜今晨。纸乱红蓝压，杯香绿蚁新。杂花飞烂漫，微月忆清真。以分难相舍，非愁亦有颦。薄云欹雀扇，轻缕绊蟾轮。锦袖盛朱橘，雕盘脍紫鳞。风传琴上意，酒发脸边春。近住应名玉，由来道姓秦。月邀丹凤舄，日映玉鸡津。皓腕凝双雪，琼筵荐八珍。閒窗凭柳暗，幽点溅花匀。应念怀铅客，偏宜拾翠人。倾城唯待笑，感激此为邻。
无题·其三
作者：黄之隽
朝代：清
体裁：七言律诗

楼上炎天冰雪生，山头落日半轮明。青袍白马有何意，湖水林风相与清。语尽还成开口笑，谁家巧作断肠声。此心炯炯君应识，巫峡泠泠非世情。
无题·其三十
作者：黄之隽
朝代：清
体裁：五言律诗

巫峡千山暗，城昏日半衔。蚌珠悬皎皛，烛泪滴巉岩。露委花相妒，亭香草不凡。从容长约夜，芳信发幽缄。
无题·其九
作者：黄之隽
朝代：清
体裁：五言律诗

地僻往还乖，杨花玉糁街。所思何处远，有愿几时谐。油额芙蓉帐，尘衢锦绣鞋。谁能挹香水，流影入君怀。
无题·其九
作者：黄之隽
朝代：清
体裁：七言律诗

莫厌伤多酒入唇，才倾一盏即醺人。明眸皓齿竟何在，白水青山空复春。涧道馀寒历冰雪，柴门空闭锁松筠。蜜蜂蝴蝶生情性，何异飘飘托此身。
无题·其二
作者：黄之隽
朝代：清
体裁：七言律诗

乘兴还来看药栏，兴来今日尽君欢。数回细写愁仍破，百遍相过意未阑。复有楼台衔暮景，也从江槛落风湍。却嫌脂粉污颜色，胜里金花巧耐寒。
无题·其二
作者：黄之隽
朝代：清
体裁：五言律诗

双影漫飘飖，还斟泛泛瓢。啭枝黄鸟近，翻藻白鱼跳。晚节嬉游简，离魂去住消。不知云雨散，沾洒望青霄。
无题·其二
作者：黄之隽
朝代：清
体裁：五言律诗

欲见倾城处，捲帘花万重。解吟怜芍药，隐语笑芙蓉。秪合窗间卧，翻疑梦里逢。问屏何曲曲，珠网玉盘龙。
无题·其二
作者：黄之隽
朝代：清
体裁：五言排律

醉缬抛红网，飞丝惹绿尘。相思凡几日，一顾及佳晨。翠带花钱小，青袍草色新。若教相见密，何处不如真。脸动双波慢，蛾惊半额颦。残妆添石黛，小睡凭藤轮。落照金成柱，芳花玉刻鳞。灯攒九华扇，屏画十洲春。谁不知家楚，那堪远聘秦。曲台临上路，列树绕通津。碧玉曾相慕，骊珠会见珍。花明催曙早，柳色压城匀。琥珀杯中物，凤凰楼上人。何当重携手，回望与天邻。
无题·其二十
作者：黄之隽
朝代：清
体裁：五言律诗

曙月残光敛，春风香气多。风吹盘上烛，月写黛中蛾。依约腰如杵，斜回脸似波。不须频怅望，晓去夕还过。
无题·其二十一
作者：黄之隽
朝代：清
体裁：五言律诗

梅梁暖日斜，映绮共如霞。金阁装新杏，银灯点旧纱。晚妆留拜月，醉色未侵花。隐忍阳城笑，西邻是宋家。
无题·其二十七
作者：黄之隽
朝代：清
体裁：五言律诗

香蚁且同斟，葳蕤烂锦衾。齐歌卢女曲，暂醉卓家琴。月隐仙娥艳，花藏宿鸟深。有环寻不歇，环是妾之心。
无题·其二十三
作者：黄之隽
朝代：清
体裁：五言律诗

杨柳玉楼晴，寻花几处行。见人羞不语，顾我笑相迎。结带明心许，横波掷目成。愿将花柳月，持表合欢情。
无题·其二十九
作者：黄之隽
朝代：清
体裁：五言律诗

吴娃狎共纤，侍女动妆奁。邂逅当投佩，寻常不下帘。罗绡垂薄雾，灯烛掩寒蟾。今夕知何夕，风情事事兼。
无题·其二十二
作者：黄之隽
朝代：清
体裁：五言律诗

日色屏初揭，风流澹作妆。常嫌鬓蝉重，先觉口脂香。昼足珊瑚枕，春生玳瑁床。熏炉蒙翠被，栖息两鸳鸯。
无题·其二十五
作者：黄之隽
朝代：清
体裁：五言律诗

昔曾窥粉绘，比艳美人憎。珠箔笼寒月，金台照夜灯。神交花冉冉，梦听鼓登登。隔水相思在，中宵寝不能。
无题·其二十八
作者：黄之隽
朝代：清
体裁：五言律诗

枕席临窗晓，烟花寄酒酣。汗光珠点点，眉语柳毵毵。数急芙蓉带，愁安玳瑁簪。粉廊曾试处，终日使人惭。
无题·其二十六
作者：黄之隽
朝代：清
体裁：五言律诗

春开翡翠楼，露出玉帘钩。结带悬栀子，长裙曳石榴。褰衣复理鬓，敛笑又低头。暂向花间语，看花怕引愁。
无题·其二十四
作者：黄之隽
朝代：清
体裁：五言律诗

丽藻终思我，非关笔砚灵。雨多疑濯锦，花煖似依屏。冉弱楼前柳，空凉水上亭。谢鲲吟未废，邻女映篱听。
无题·其五
作者：黄之隽
朝代：清
体裁：七言律诗

朱栱浮云细细轻，不劳钟鼓报新晴。水光风力俱相怯，落絮游丝亦有情。纵酒欲谋良夜醉，系帆何惜片时程。合欢却笑千年事，遮莫邻鸡下五更。
无题·其五
作者：黄之隽
朝代：清
体裁：五言排律

水香甘似醴，芳霭远如尘。久雨巫山暗，馀霞洛浦晨。云鬟方自照，粉泽更宜新。只待纤纤手，如生小小真。露浓妆面湿，风动翠娥颦。步步承罗袜，悠悠思锦轮。双眉初出茧，比目定为鳞。玉漏三星曙，金闺二月春。锦江元过楚，花洞不知秦。前对芙蓉沼，斜临杨柳津。应知窗下梦，莫爱橐中珍。波动疑钗落，池平见月匀。可怜倾国艳，本自细腰人。阮籍蓬池上，应休别卧邻。
无题·其五
作者：黄之隽
朝代：清
体裁：五言律诗

相思深夜后，相见语依依。索镜收花钿，添香出绣帏。月分蛾黛破，云逐凤箫飞。十二峰前梦，令人气力微。
无题·其八
作者：黄之隽
朝代：清
体裁：五言律诗

新月挂楼西，楼中荡子妻。岂能将玉貌，暂为绕兰闺。艳色宁相妒，愁眉又复低。晓莺工迸泪，莫向五更啼。
无题·其八
作者：黄之隽
朝代：清
体裁：七言律诗

楚女腰肢亦可怜，封书寄与泪潺湲。萦窗素月垂文练，糁径杨花铺白毡。碧瓦朱甍照城郭，青蛾皓齿在楼船。更为后会知何地，唤取佳人舞绣筵。
无题·其六
作者：黄之隽
朝代：清
体裁：七言律诗

却教江汉客魂消，漏泄春光有柳条。著处繁华矜是日，天涯霜雪霁寒宵。至今梦想仍犹在，忆昨欢娱常见招。心折此时无一寸，始知嬴女善吹箫。
无题·其六
作者：黄之隽
朝代：清
体裁：五言律诗

宿鸟惊眠罢，高窗照日初。罗衣不忍著，鬓发没情梳。半月无双影，三年得一书。金钗有几只，欲寄复踌躇。
无题·其十
作者：黄之隽
朝代：清
体裁：五言律诗

玉漏莫相催，阳台行雨回。初逢花上月，几泛竹间杯。夜醉晨方醒，春眠曙不开。枕痕霞黯淡，知著脸边来。
无题·其十一
作者：黄之隽
朝代：清
体裁：五言律诗

露洗百花新，蜂来一径春。翠钗金作股，丝幰玉为轮。画舸横青雀，行厨煮白鳞。峡云寻不得，羞问陌头人。
无题·其十七
作者：黄之隽
朝代：清
体裁：五言律诗

已念纱窗下，花秾鸟复娇。绿池披菡萏，翠羽戏兰苕。席上沉香枕，云中碧玉箫。佳期不可驻，永夜思迢迢。
无题·其十三
作者：黄之隽
朝代：清
体裁：五言律诗

碧树环金谷，花开石氏园。摘莲红袖湿，拾羽翠翘翻。妙吹应谐凤，清弦方奏鹍。此时逢国色，何必问桃源。
无题·其十九
作者：黄之隽
朝代：清
体裁：五言律诗

望望情何极，飞丝送伯劳。落花行处遍，明月坐来高。翡翠交妆镜，麒麟落剪刀。有时閒弄笔，词体近风骚。
无题·其十二
作者：黄之隽
朝代：清
体裁：五言律诗

谁家楼上笛，一夜隔窗闻。莫锁茱萸匣，休缝翡翠裙。春兼三月闰，漏向二更分。楼响将登怯，偷香与客熏。
无题·其十五
作者：黄之隽
朝代：清
体裁：五言律诗

深户映花关，遮窗竹影閒。晓奁妆秀靥，春泪减朱颜。独自盘金线，无人整翠鬟。只应巢燕惜，翔集画梁间。
无题·其十八
作者：黄之隽
朝代：清
体裁：五言律诗

反覆相思字，流萍与系匏。梦梭抛促织，拂匣动蟏蛸。暗水流花径，清光坠树梢。郎今到何处，暮鸟已安巢。
无题·其十六
作者：黄之隽
朝代：清
体裁：五言律诗

妾意何聊赖，春窗月伴眠。可怜鸾镜下，羞到画堂前。锦字沾愁泪，金钗当卜钱。落花人独立，马过隔墙鞭。
无题·其十四
作者：黄之隽
朝代：清
体裁：五言律诗

能画毛延寿，含毫欲状难。插钗嫌未正，呵镜可微寒。剩欲逢花折，偏宜带月看。醉圆双媚靥，斜凭翠栏杆。
无题·其四
作者：黄之隽
朝代：清
体裁：七言律诗

指点银瓶索酒尝，玉盘锦席高云凉。烟绵碧草萋萋长，雨裛红蕖冉冉香。密叶曾经宿鸾凤，秋风此日洒衣裳。百年未见欢娱毕，暂醉佳人锦瑟傍。
无题·其四
作者：黄之隽
朝代：清
体裁：五言排律

欲将红锦段，暗拂玉楼尘。永夜疑无日，连宵复达晨。香随青霭散，叶就绿情新。直得吟成病，谁言影似真。罗衣羞自解，眉黛看时颦。碧地攒花障，清秋踏月轮。题诗凭雁翼，泛水结鱼鳞。鸾镜常侵夜，琼枝不让春。桂华临洛浦，绮陌丽咸秦。透影胧胧月，垂空澹澹津。锦衾方远梦，美玉讵藏珍。素练笼霞晓，吴绡盘雾匀。莫教琴上意，不隔眼中人。恋此逍遥境，良媒况我邻。
无题·其四
作者：黄之隽
朝代：清
体裁：五言律诗

欲问桃花宿，春风知不知。下楼閒待月，倚石旋题诗。留念同心带，清欢敌手棋。馨香与颜色，处处是相思。
无题·其四
作者：黄之隽
朝代：清
体裁：五言律诗

越女红裙湿，江边正寂寥。沈沈春色静，脉脉去人遥。咫尺云山路，霏微河汉桥。泛舟惭小妇，寒水不成潮。
无题代寄·其一
作者：黄之隽
朝代：清
体裁：七言律诗

楼畔花枝拂槛红，桃花依旧笑春风。崔徽有底多头面，延寿亡来绝画工。若个最为相忆处，定知难见一生中。不胜惆怅还惆怅，愿托仙槎路未通。